sagorsarker/bangla-wikipedia huggingface dataset:
হেয়ার (চলচ্চিত্র)

হেয়ার (ইংরেজি: Hair) ১৯৭৯ সালে নির্মিত, মিলোস ফোরম্যান পরিচালিত একটি চলচ্চিত্র। হেয়ার নামের জনপ্রিয় গীতিনাট্যটির চিত্ররূপ হিসাবে এই চলচ্চিত্রটি নির্মাণ করা হয়। ভিয়েতনাম যুদ্ধ চলাকালীন ষাটের দশকের মার্কিন যুক্তরাষ্ট্রের পটভূমিতে ছবির কাহিনী রচিত হয়েছে।
চলচ্চিত্রটির পরিচালক হিসাবেমিলোস ফোরম্যান সিজার পুরস্কারের জন্য মনোনীত হয়েছিলেন।
হেয়ার চলচ্চিত্রটিতে বিভিন্ন ভূমিকায় অভিনয় করেন -
হেয়ার মূলত একটি গীতিনাট্য ধাঁচের চলচ্চিত্রটি। এতে মোট ২৩টি গান বা গানের খন্ডাংশ ব্যবহার করা হয় -
গিরিশ চন্দ্র রায়

রাজা গিরীশ চন্দ্র রায় (ব্রজগোবিন্দ নন্দী চৌধুরী) (১৮৪৪ - ১৯০৭) সিলেটের প্রথম রায়বাহাদুর ও একমাত্র রাজা উপাধি প্রাপ্ত ব্যক্তি। শিক্ষার প্রসারে গিরীশচন্দ্রের অবদানের স্বীকৃতি স্বরূপ ব্রিটিশ সরকার ১৮৯৫ সালে তাঁকে "রায়বাহাদুর" ও ১৮৯৯ সালে "রাজা" উপাধিতে ভূষিত করেন।
রাজা গিরীশচন্দ্র ১৮৪৪ খ্রিস্টাব্দের ২৭ই মার্চ বুধবারে সিলেটের বোয়ালজুর পরগণার (বর্তমানে বালাগঞ্জ উপজেলা) চরভূতা গ্রামে এক কায়স্থ পরিবারে জন্মগ্রহণ করেন। তাঁর জন্মদাতা পিতার নাম দীপচন্দ্র নন্দী চৌধুরী এবং পিতৃপ্রদত্ত নাম ব্রজগোবিন্দ নন্দী চৌধুরী।
সিলেট নগরীর রায়নগরের বিখ্যাত জমিদার দেওয়ান মানিকচাঁদের পুত্র বাবু মুরারিচাঁদের সন্তানহীনা কন্যা ব্রজসুন্দরী দেবী তাঁকে দত্তক নেন। তখন তাঁর বয়স পাঁচ বৎসর ছিল। এভাবে তিনি রায়নগরের জমিদারীর বিশাল সম্পত্তির উত্তরাধিকারী হন। শিক্ষার প্রসার, দুর্ভিক্ষ নিবারণ, দরিদ্র-বিপদগ্রস্তের পরিত্রাণ প্রভৃতি দানকার্যে তিনি তাঁর সমস্ত বিত্ত-সম্পদ ব্যয় করেন। তিনি সিলেটের তথা আসামের প্রথম কলেজ মুরারিচাঁদ কলেজ ১৮৮১ সালে প্রতিষ্ঠা করেন। যা এমসি কলেজ নামে বহুল পরিচিত। এছাড়াও তিনি মুরারি চাঁদ এন্ট্রাস স্কুল ও সংস্কৃত-চতুষ্পাঠী এবং ১৮৭৬ সালে রাজা গিরীশচন্দ্র হাইস্কুল (গিরীশ বঙ্গ বিদ্যালয়) প্রতিষ্ঠা করেন। তাঁর সময়ে এসব স্কুল-কলেজের প্রায় অর্ধেক ছাত্রই বিনা বেতনে ও অল্পবেতনে পড়াশোনা করত, অসহায় ছাত্রদের জন্য মাসিক কয়েকটি বৃত্তি নির্দিষ্ট ছিল। রাজা নারীশিক্ষারও পরম সহায় ছিলেন এবং নানাভাব এর প্রসারে সাহায্য করে গেছেন। তাছাড়া তৎকালীন আসাম প্রদেশে বাঙালীর মধ্যে রাজা গিরীশচন্দ্রই সর্বপ্রথম চা বাগান প্রস্তুত করেন এবং এই ব্যবসায়ে অন্যদের প্রবৃত্তির পথ উন্মুক্ত করেন।
রাজা গিরীশচন্দ্র ১৯০৭ খ্রিস্টাব্দের ১৫ই এপ্রিল (২রা বৈশাখ, ১৩১৪ বঙ্গাব্দ) রবিবারে পরলোকগমন করেন।
মুকুন্দ দাস

মুকুন্দ দাস (ফেব্রুয়ারি ২২, ১৮৭৮ - মে ১৮, ১৯৩৪)একজন বাঙালি কবি যাকে চারণ কবি বলেও অভিহিত করা হয়। মুকুন্দ দাস স্বদেশী ও অসহযোগ আন্দোলনের সময় বহু স্বদেশী বিপ্লবাত্মক গান ও নাটক রচনা করে খ্যাতি অর্জন করেন। তিনি ছিলেন, স্বদেশী যাত্রার প্রবর্তক। প্রকৃতপক্ষে তিনি একজন চারণ কবি ছিলেন।
ঢাকা জেলার বিক্রমপুর পরগণার বানরী গ্রামে ১৮৭৮ খ্রিষ্টাব্দের ২২ ফেব্রুয়ারি বৃহস্পতিবার গুরুদয়াল দে'র ঔরসে শ্যামাসুন্দরী দেবীর গর্ভে জন্মগ্রহণ করেন। তার পিতার নাম গুরুদয়াল দে এবং মাতার নাম শ্যামাসুন্দরী দেবী ও তার স্ত্রী সুভাষিণী দেবী। তার বাবার দেওয়া নাম ছিল যজ্ঞেশ্বর দে এবং ডাক নাম ছিল "যজ্ঞা"। তার জন্মের পরে ঐ গ্রাম পদ্মা নদীতে তলিয়ে গেলে তারা সপরিবারে গুরু দয়ালের চাকুরিস্থল বরিশাল শহরে চলে আসেন। বরিশালের ব্রজমোহন স্কুলে তার শিক্ষা শুরু হয়। বরিশালে বৈষ্ণব সন্ন্যাসী রামানন্দ অবধূত যজ্ঞেশ্বরের গলায় হরি সংকীর্তন ও শ্যামা সঙ্গীত শুনে মুগ্ধ হয়ে তাকে দীক্ষা দিয়ে তার নাম রাখেন মুকুন্দ দাস। উনিশ বছরের বয়সের মধ্যে মুকুন্দ দাস সাধন-সঙ্গীত নামে একশখানি গান সমৃদ্ধ একখানি বই রচনা করেন। "বরিশাল হিতৈষী" পত্রিকায় লিখতেন। যাত্রাগানে সারা বরিশাল মাতিয়ে রাখতেন।
চারণ কবি অনুষ্ঠানের মাধ্যমে প্রাপ্ত অর্থ দিয়ে তিনি বরিশালের কাশীপুর কালী মন্দিরের জায়গা কেনেন, যা এখন বরিশাল নগরীতে ঢোকার মুখে নথুলাবাদ বাস টার্মিনাল -সংলগ্ন চারণকবি মুকুন্দ দাসের কালীবাড়ি। সেই সময়ের মোট জায়গা ছিল ৮৭ শতক, এখন আছে মাত্র ১৯ শতক। বাকিটা বেহাত হয়ে গেছে। বর্তমান স্থানটুকু ঘিরে আছে ছাত্রাবাস, লাইব্রেরি, দাতব্য চিকিৎসালয় এবং পূজা মন্দির।
বরিশালের অশ্বিনীকুমার দত্তের সংস্পর্শে মুকুন্দদাস রাজনীতিতে আকৃষ্ট হন। তাঁর আগ্রহে মুকুন্দদাস "মাতৃপূজা" নামে একটি নাটক রচনা করেন। দুর্গাপূজার মহাসপ্তমীতে নবগ্রামে এই নাটকের প্রথম প্রকাশ্য যাত্রাভিনয় হয়। ১৯০৫ খ্রিষ্টাব্দের বঙ্গভঙ্গ আন্দোলনের সময় মুকুন্দদাস একের পর এক গান, কবিতা ও নাটক রচনা করে বাঙালির জাতীয় জীবনে নূতন উদ্দীপনার সঞ্চার করেন। এরপর ব্রিটিশ সরকার রাজদ্রোহের অপরাধে তাঁকে গ্রেপ্তার করেন ও বিচারে তাকে দিল্লী জেলে আড়াই বছর সশ্রম কারাদন্ডের আদেশ দেওয়া হয়। "মাতৃপূজা" নাটকটি সরকার বাজেয়াপ্ত করে। কাজী নজরুল ইসলাম ও রবীন্দ্রনাথ ঠাকুর যথাক্রমে "বাংলা মায়ের দামাল ছেলে চারণ-সম্রাট মুকুন্দ" উপাধিতে ও "সন্তান" আখ্যায় ভূষিত করেন। 
মুকুন্দদাস কারাবাসে থাকাকালীন তাঁর স্ত্রী সুভাষিণী দেবীর মৃত্যু ঘটে। মুক্তিলাভের পর দেশবন্ধু চিত্তরঞ্জন দাশ ও অন্যান্যরা তাঁকে সান্ত্বনা দেন ও উদ্বুদ্ধ করেন যার ফলে তিনি পুনরায় রচনায় মনোনিবেশ করেন। ১৯৩৪ খ্রিষ্টাব্দের ১৮ মে শুক্রবার মুকুন্দদাস মৃত্যু বরণ করেন।
মুকুন্দদাসের রচনার মধ্যে উল্লেখযোগ্য হল "মাতৃপূজা", "সমাজ", "আদর্শ", "পল্লীসেবা", "সাথী", "কর্মক্ষেত্র", "ব্রহ্মচারিণী", "পথ" ইত্যাদি।
আশুতোষ দেব (সঙ্গীতজ্ঞ)

আশুতোষ দেব বা আশুতোষ নাথ দেব (১৮০৫- ২৯ জানুয়ারি ১৮৫৬) ছাতুবাবু নামেই বেশি পরিচিত, ধনাঢ্য ব্যক্তি ছিলেন ভারতের প্রথম দেশীয় জুরিদের অন্যতম এবং ব্রিটিশ ইন্ডিয়ান অ্যাসোসিয়েশনের প্রথম কমিটির সদস্য।
আশুতোষ নাথ দেবের জন্ম ব্রিটিশ ভারতের কলকাতা শহরের সুপ্রাচীন বনেদি পরিবারে। পিতা রামদুলাল দেব সরকার মার্কিন মুলুকে আমদানি-রফতানির ব্যবসা করে বাংলার প্রথম কোটিপতি এবং বাবু সমাজের প্রতিভূ হন। তার দুই পুত্রের জ্যেষ্ঠ হলেন আশুতোষ নাথ এবং কনিষ্ঠ হলেন প্রমথনাথ। প্রমথনাথ পরে 'লাটুবাবু' নামে পরিচিত হন। অর্থের প্রাচুর্যে বুলবলির লড়াই সহ নানান অদ্ভুত শখে বাবু সম্প্রদায়ের কাছে দুই ভাই-ছাতুবাবু-লাটুবাবু বিখ্যাত ছিলেন। তাদের উত্তর কলকাতার বিডন স্ট্রিটের বাড়িতে নাচঘর থাকত জমজমাট। সঙ্গীতের আসরে সারা ভারতের বহু কলাকুশলী অংশগ্রহণ করতেন। আসতেন বিখ্যাত নর্ত্যকী গওহর জান, সঙ্গীতজ্ঞ পণ্ডিত রবি শঙ্কর প্রমুখেরা। আশুতোষের ছিল গানবজনার শখ। বিখ্যাত সেতারবাদক ওস্তাদ রেজা খাঁ ছিলেন তাঁর গৃহশিক্ষক। তিনি ভালো সেতার বাজাতেন এবং গীত রচনাতে পারদর্শী হন। উৎকৃষ্ট টপ্পা গানের রচয়িতা হিসাবে খ্যাতি অর্জন করেন।
১৯৩৪ খ্রিস্টাব্দে আশুতোষ প্রথম দেশীয় জুরি হন এবং সেই সাথে ব্রিটিশ ইন্ডিয়ান অ্যাসোসিয়েশনের প্রথম কমিটিরও সদস্য হন।
সমাজসেবা ও জনকল্যাণে অবদান রেখেছিলেন। ১৮২৭ খ্রিস্টাব্দে দেশে স্ট্যাপ ডিউটি লেভি করা হলে তিনি গণপ্রতিবাদে সামিল হন। দুই ভাই (ছাতুবাবু-লাটুবাবু) অ্যাডামস্ প্রেস আইনের বিরোধিতা করেন। তারা ল্যান্ড-হোল্ডার্স অ্যাসোসিয়েশন স্থাপনে উৎসাহী হন। তিনি রক্ষণশীল ধর্মসভার সভ্য হয়েও স্ত্রীশিক্ষায় উৎসাহী ছিলেন। নিজের কন্যাকে বাড়িতে বাংলা, উর্দু ও ব্রজবুলি শেখান। ১৮৪৯ খ্রিস্টাব্দে "হিন্দু ফিমেল স্কুল" স্থাপনে বেথুন সাহেবকে এবং ডাফ সাহেবকে সহায়তা করেন। জনহিতকর কাজেও অবদান রাখেন। ১৮৪৬ খ্রিস্টাব্দে হিন্দু দাতব্য প্রতিষ্ঠানকে দশ হাজার টাকা দান করেন। এছাড়াও, তিনি বিভিন্ন হিন্দু তীর্থে দেবালয়, অতিথিনিবাস এবং গঙ্গার ঘাট নির্মাণেও প্রচুর অর্থ ব্যয় করেন। বহু অর্থ খরচ করে বিভিন্ন পৌরাণিক গ্রন্থকে তিনি পণ্ডিতদের সাহায্যে দেবনাগররী লিপির বদলে বাংলা লিপিতে লিপিবদ্ধ করান। তাঁর বাড়িতে একটি নাট্যমঞ্চ ছিল। এই মঞ্চে ১৮৫৭ খ্রিস্টাব্দে শকুন্তলা নাটক বাংলায় অনূদিত হয়ে প্রথম অভিনীত হয়।
আশুতোষ দেব ১৮৮৬ খ্রিস্টাব্দের ২৯ জানুয়ারি কলকাতায় প্রয়াত হন।
কলকাতার বিডন স্ট্রিটের বাজার ও শালকিয়ার স্নানের ঘাট তারই নাম অনুযায়ী ছাতুবাবুর বাজার ও ছাতুবাবুর ঘাট নামে পরিচিত হয়।
মনোমোহন বসু

মনোমোহন বসু (১৭ জুলাই ১৮৩১-৪ ফেব্রুয়ারি ১৯১২) ছিলেন একজন বিশিষ্ট নাট্যকার এবং এবং মঞ্চাধ্যক্ষ। তিনি অধুনা পশ্চিমবঙ্গের উত্তর চব্বিশ পরগনা জেলার অন্তর্গত ছোট জাগুলিয়ার বিখ্যাত বসু পরিবারের সন্তান৷ তার পিতা দেবনারায়ণ বসু৷ মনোমোহন বসু ডেভিড হেয়ারের ছাত্র এবং কবি ঈশ্বর গুপ্তের শিষ্য ছিলেন। ছাত্রাবস্থাতেই তিনি প্রভাকর এবং তত্ত্ববোধিনী পত্রিকায় প্রবন্ধ লিখতে থাকেন।
১৮৭২ খ্রিস্টাব্দে তিনি মধ্যস্থ নামের একটি সাপ্তাহিক পত্রিকা প্রকাশ করেন। তিনি ছিলেন এই পত্রিকার সম্পাদক। পরে এই পত্রিকা পাক্ষিক এবং মাসিক রূপেও প্রকাশিত হয়েছিল। তিনি পাঞ্জাবকেশরী রণজিৎ সিংহের উপর একটি তথ্যভিত্তিক জীবনী দুলীন রচনা করে খ্যাতিলাভ করেছিলেন। তার লেখা বিদ্যালয়ের পাঠ্যবই পদ্যমালা বেশ জনপ্রিয় ছিল।
শুরুর দিকে মনোমোহন যাত্রা, হাফ-আখড়াই, পাঁচালী, কীর্তন, বাউল নানা বিষয়ের সংগীত রচনা করতেন।
তৎকালীন যুগে যাত্রার মান খুবই নীচুস্তরে নেমে গিয়েছিল। মনোমোহন যাত্রাকে উন্নত করে মানুষের কাছে গ্রহণযোগ্যতা বাড়াবার চেষ্টা করেন। তার রচিত নাটকগুলি বাইরে থেকে আধুনিক নাটকের মতো ছিল কিন্তু ভিতর থেকে ছিল এদেশের যাত্রাধর্মী। এই নাটকগুলি যাত্রার মতো খোলামঞ্চে এবং আধুনিক থিয়েটারের মত স্টেজ বেঁধেও অভিনয় করা যেত। এই সময়ে গীতাভিনয় নামক এক রকমের মিশ্রধর্মী ফর্ম তৈরি হয়েছিল। থিয়েটার ও যাত্রার মিশ্রণ মনোমোহন তার নাটকগুলির মধ্যে করেছিলেন। যাদের স্টেজ বেঁধে থিয়েটার করার মত আর্থিক সঙ্গতি ছিল না আবার থিয়েটারের প্রতি আকর্ষণ ছিল এবং যাত্রাকেও পুরোপুরি ছাড়তে পারছিলেন না এরকম মানুষদের কাছে মনোমোহন খুবই জনপ্রিয় ও শ্রদ্ধেয় ছিলেন।
মনোমোহন বহুবাজার বঙ্গ নাট্যালয় -এর পৃষ্ঠপোষক এবং নাট্যকার হিসাবে যুক্ত ছিলেন। এই সময়ে তিনি বেশ কিছু নাটক রচনা করেছিলেন। রামাভিষেক (প্রথম অভিনয়: ১৮৬৮), সতী (১৮৭৪), হরিশ্চন্দ্র (১৮৭৫) প্রভৃতি নাটকগুলি বহুবার অভিনীত হয়ে খুবই জনপ্রিয় হয়েছিল।
সতী নাটকটি বিয়োগান্তক হওয়াতে অনেকে আপত্তি করেন। তাই মনোমোহন একটি মিলনান্তক ক্রোড়অঙ্ক লিখে ছাপিয়ে এর সাথে জুড়ে দেন। বিয়োগান্তক নাটককে এভাবে ক্রোড়অঙ্ক জুড়ে মিলনান্তক করার এই হাস্যকর পদ্ধতি বাংলা যাত্রায় ছিল। কিন্তু মনোমোহনের ব্যবহারে বাংলা নাটকেও এই রীতি জনপ্রিয় হয়।
১৮৭২ খ্রিস্টাব্দে ন্যাশন্যাল থিয়েটার প্রতিষ্ঠার উদ্যোগে মনোমোহন উৎসাহী ছিলেন। নতুন যুগের এই থিয়েটারকে স্বাগত করে তিনি বর্ষপূর্তি অনুষ্ঠানে দীর্ঘ বক্তৃতা দিয়েছিলেন।
মনোমোহন বেশ কয়েকটি রঙ্গালয়ে পেশাদারিভাবে মঞ্চাধ্যক্ষের কাজ করেন এবং বাংলা থিয়েটারের যুগবদলের সন্ধিক্ষণে দাঁড়িয়ে তিনি যাত্রাকে উন্নত এবং সংগীতের অংশগুলিকে মার্জিত করেন।
বাংলা থিয়েটারের ইতিহাস - দর্শন চৌধুরী পুস্তক বিপণী কলকাতা
মাসুদ রানা (চলচ্চিত্র)

মাসুদ রানা হল ১৯৭৪ সালে মুক্তিপ্রাপ্ত একটি বাংলাদেশী গোয়েন্দা অপরাধ মারপিটধর্মী রহস্য চলচ্চিত্র। "মাসুদ রানা" মূলত কাজী আনোয়ার হোসেন এর সৃষ্টি করা একটি কাল্পনিক চরিত্র। ১৯৬৬ সাল হতে শুরু করে সেবা প্রকাশনীর ব্যানারে প্রকাশিত মাসুদ রানা সিরিজে এই চরিত্রকে নিয়ে চার শতাধিক বই প্রকাশিত হয়েছে। এই মাসুদ রানা সিরিজের বিস্মরণ বইয়ের কাহিনী অবলম্বনে চলচ্চিত্র নির্মাণ করেন অভিনেতা মাসুদ পারভেজ ওরফে সোহেল রানা। উল্লেখ্য যে এটিই সোহেল রানা অভিনীত প্রথম চলচ্চিত্র।
কাজী আনোয়ার হোসেন এই চলচ্চিত্রের জন্য ১৯৭৪ সালে শ্রেষ্ঠ চিত্রনাট্যকার ও সংলাপ রচয়িতা হিসেবে বাচসাস পুরস্কার লাভ করেন। চলচ্চিত্রে মাসুদ রানা অভিনয় করেন সোহেল রানা নিজেই তার বিপরীতে ছিলেন অলিভিয়া ও কবরী এছাড়া আছেন গোলাম মোস্তফা, খলিল, ফতেহ লোহানী এবং রাজ্জাক ছিলেন একজন অতিথি শিল্পী।
শ্রীলংকার ক্যান্ডিতে বেড়াতে যান মাসুদ রানা। সেখানে হোটেল মালিক থিরুর সাথে হয় বন্ধুত্ব। তার হোটেলের বারে বেয়াড়া এক খদ্দেরের সাথে হাতাহাতি হবার পরে সেই খদ্দের আহত হয়। ফলে তার বদলে ফাইটার হিসাবে নামতে হয় মাসুদ রানাকে।
"মাসুদ রানা" চলচ্চিত্রের সঙ্গীত পরিচালনা ও সুরারোপ করেছেন আজাদ রহমান। গানে কণ্ঠ দিয়েছেন সাবিনা ইয়াসমিন, আঞ্জুমান আরা বেগম, খুরশিদ আলম, সেলিনা আজাদ।
ক্ষীরোদপ্রসাদ বিদ্যাবিনোদ

ক্ষীরোদপ্রসাদ বিদ্যাবিনোদ (১২ এপ্রিল ১৮৬৩ — ৪ জুলাই ১৯২৭) হলেন ব্রিটিশ ভারতের একজন প্রখ্যাত নাট্যকার। তার পিতার নাম গুরুচরণ ভট্টাচার্য।
ক্ষীরোদপ্রসাদ মেট্রোপলিটন ইনস্টিটিউট থেকে রসায়নে বিএ পাস করে প্রেসিডেন্সী কলেজ থেকে ১৮৮৯ খ্রিষ্টাব্দে এমএ পাস করেন। ১৮৯২ খ্রিষ্টাব্দ থেকে ১৯০৩ খ্রিষ্টাব্দ পর্যন্ত তিনি জেনারেল অ্যাসেমব্লিজ ইনস্টিটিউশনে অধ্যাপনা করেন।
ছাত্র থাকাকালীন সময় থেকেই তিনি সাহিত্য চর্চা করতেন। ১৮৮৫ সালে তার "রাজনৈতিক সন্ন্যাসী" (দুই খণ্ড) প্রকাশিত হয়েছিল। ১৮৯৪ সালে তিনি অমিত্রাক্ষর ছন্দে ফুলশয্যা নাটকটি রচনা করেন। এটি উচ্চকবিত্বপূর্ণ বাংলা নাটক হিসাবে প্রশংসা পেয়েছিল। ক্ষীরোদপ্রসাদের সবথেকে জনপ্রিয় নাটক "আলিবাবা" (১৮৯৭)। আরব্য উপন্যাসের কাহিনী নিয়ে তিনি এই গীতিনাট্যটি লিখেছিলেন।
তার ঐতিহাসিক নাটকগুলির মধ্যে উল্লেখযোগ্য "রঘুবীর", "বঙ্গের প্রতাপাদিত্য", "আলমগীর", ও "নন্দকুমার"। এই নাটকগুলি দেশাত্মবোধক চেতনা জাগাতে সাহায্য করেছিল। তার রচিত ৬টি পৌরাণিক নাটকের মধ্যে "ভীষ্ম" ও "নরনারায়ন" রঙ্গমঞ্চে বহুদিন অভিনীত হয়েছিল। তিনি মোট ৫৮টি বই লিখেছিলেন। এগুলির মধ্যে কয়েকটি উপন্যাস এবং গল্পের বইও আছে। তিনি ১৯০০ খ্রিষ্টাব্দে শ্রীমদ্‌ভগবদগীতা অনুবাদ করেন। তিনি ১৩১৬ বঙ্গাব্দ থেকে ১৩২২ বঙ্গাব্দ পর্যন্ত অলৌকিক রহস্য নামে একটি পত্রিকা সম্পাদনা করেছিলেন।
গিরিশচন্দ্রকে অনুসরণ করেও তিনি পৌরাণিক নাটককে গিরিশচন্দ্রের প্রভাব থেকে কিছুটা মুক্ত করতে পেরেছিলেন। তার নাটক গিরিশচন্দ্রের নাটকের মত অতটা ভক্তি-রসাসিক্ত ছিল না। তিনি পৌরাণিক চরিত্রগুলিকে বুদ্ধির দিক দিয়ে বুঝতে চেষ্টা করেছিলেন। রবীন্দ্রনাথের নাট্যকাব্যের প্রভাব তার কয়েকটি নাটকে সুষ্পষ্ট ভাবে পড়েছিল।
ক্ষীরোদপ্রসাদের নাটক গুলিকে মূলত নিম্নলিখিত শ্রেণীতে তুলে ধরা যায়ঃ
ইতিহাসাশ্রয়ী নাটক
জেমস ক্রোনিন

জেমস ওয়াটসন ক্রোনিন (২৯শে সেপ্টেম্বর, ১৯৩১ - ২৫ আগস্ট, ২০১৬) একজন মার্কিন নিউক্লীয় পদার্থবিজ্ঞানী। তার জন্ম ইলিনয়ের শিকাগো শহরে। ক্রোনিন ১৯৮০ সালে সহ গবেষক ভ্যাল লজ্‌স্‌ডন ফিচের সাথে যৌথভাবে পদার্থবিজ্ঞানে নোবেল পুরস্কার লাভ করেন। পুরস্কার প্রাপ্তির কারণ ১৯৬৪ সালের একটি পরীক্ষণমূলক আবিষ্কার। তাদের সে পরীক্ষার মাধ্যমে প্রমাণিত হয়েছিল, নির্দিষ্ট কিছু অতিপারমনবিক বিক্রিয়া মৌলিক প্রতিসাম্য নীতি লঙ্ঘন করে। আরো পরিষ্কার করে বললে, কেওন ক্ষয় বিষয়ক পরীক্ষণের মাধ্যমে তারা দেখিয়েছিলেন, একটি বিক্রিয়াকে উল্টোদিকে পরিচালিত করলে তারা মূল বিক্রিয়ার পথ যে হুবহু অনুসরণ করে কেবল তা-ই নয়, অতিপারমানবিক কণাগুলোর এ ধরনের মিথস্ক্রিয়া সময় নিরপেক্ষও বটে। এই প্রমাণের কারণেই সিপি লঙ্ঘন আবিষ্কৃত হয়।
নিকোলাস ব্লোমবের্গেন

নিকোলাস ব্লোমবের্গেন (১১ই মার্চ, ১৯২০ - ৫ সেপ্টেম্বর, ২০১৭) নেদারল্যান্ডে জন্মগ্রহণকারী মার্কিন পদার্থবিজ্ঞানী। তিনি ১৯৪৮ সালে লাইডেন বিশ্ববিদ্যালয় এবং হার্ভার্ড বিশ্ববিদ্যালয় থেকে পিএইচডি ডিগ্রি অর্জন করেন। হার্ভার্ডে পিএইচডি অভিসন্দর্ভের কাজ করার পাশাপাশি তিনি এমআইটি'র বিকিরণ গবেষণাগারে এডওয়ার্ড মিল্‌স পারসেলের স্নাতক গবেষণা সহযোগী হিসেবে কাজ করেছিলেন। পরবর্তীতে হার্ভার্ড বিশ্ববিদ্যালয়ের অধ্যাপক হন। তিনি ১৯৮১ সালে মার্কিন সহকর্মী আর্থার লিওনার্ড শলো এবং সুয়েডীয় বিজ্ঞানী কাই মানে বোরিয়ে সিগবানের সাথে যৌথভাবে পদার্থবিজ্ঞানে নোবেল পুরস্কার লাভ করেন। তিনি শলোর সাথে মিলে লেজার বর্ণালীবিক্ষণের উন্নয়নে বিশেষ অবদান রাখার জন্য এ পুরস্কার পান।
ব্লোমবের্গেন ১৯৪২ থেকে ১৯৪৫ সাল পর্যন্ত নেদারল্যান্ডের উট্রেক্ট বিশ্ববিদ্যালয়ে টিচিং ফেলো হিসেবে কর্মরত ছিলেন। ১৯৪৬ থেকে ১৯৪৭ সাল পর্যন্ত হার্ভার্ড বিশ্ববিদ্যালয়ে রিসার্চ অ্যাসিস্ট্যান্ট হিসেবে কাজ করেন। ১৯৪৭ থেকে ১৯৪৮ সাল পর্যন্ত লাইডেন বিশ্ববিদ্যালয় এ রিসার্চ অ্যাসোসিয়েট হিসেবে কাজ করেন। ১৯৪৯ থেকে ১৯৫১ সাল পর্যন্ত হার্ভার্ড বিশ্ববিদ্যালয় এ জুনিয়র ফেলো ছিলেন। ১৯৫১ থেকে ১৯৫৭ সাল পর্যন্ত হার্ভার্ড বিশ্ববিদ্যালয় এর ফলিত পদার্থবিজ্ঞান বিভাগে সহযোগী অধ্যাপক হিসেবে কর্মরত ছিলেন। ১৯৫৭ থেকে ১৯৭৪ সাল পর্যন্ত এই বিভাগের গর্ডন ম্যাককে অধ্যাপক হিসেবে কর্মরত ছিলেন। ১৯৬৫ সালে ইউনিভার্সিটি অব ক্যালিফোর্নিয়া, বার্কলেতে ভিজিটিং অধ্যাপক হিসেবে কর্মরত ছিলেন। ১৯৭৪ থেকে ১৯৮০ সাল পর্যন্ত হার্ভার্ড বিশ্ববিদ্যালয়ের পদার্থবিজ্ঞান বিভাগের রামফোর্ড অধ্যাপক হিসেবে কর্মরত ছিলেন।
রাতাতুই

রাতাতুই () একটি ফরাসি খাবারের নাম। সব্জি দিয়ে এই প্রথাগত খাবারটি তৈরি করা হয়। দক্ষিণ ফ্রান্সের নিস শহরে প্রথম এই খাবারের উৎপত্তি হয়। এর পুরো নাম "রাতাতুই নিসোয়াজ" (ratatouille niçoise)।
বিপিনচন্দ্র পাল

বিপিনচন্দ্র পাল (৭ নভেম্বর ১৮৫৮ - ২০ মে ১৯৩২) প্রখ্যাত বাঙালি স্বাধীনতা সংগ্রামী, বাগ্মী, রাজনীতিবিদ, সাংবাদিক ও লেখক। তিনি ছিলেন তথাকথিত লাল-বাল-পাল ত্রয়ীর একজন। ব্রিটিশ সরকারের বিরুদ্ধে তিনি অনলবর্ষী বক্তৃতা দিতেন, তার আহ্বানে হাজার হাজার যুবক স্বাধীনতা সংগ্রামে ঝাঁপিয়ে পড়ে।
বিপিন চন্দ্র পাল ১৮৫৮ সালের ৭ নভেম্বর অবিভক্ত ভারতের সিলেট জেলার হবিগঞ্জের পইল গ্রামে জন্মগ্রহণ করেন। তার বাবা রামচন্দ্র পাল ছিলেন একজন গ্রাম্য জমিদার এবং সিলেট বারের প্রভাবশালী সদস্য। বিপিন চন্দ্র পালের মাও ছিলেন উদার ও মানবিক গুণের অধিকারী। তার বাসায় থেকে যেসব ছাত্ররা পড়াশোনা করতো তিনি তাদেরকে স্নেহ করতেন, ভালবাসতেন। পারিবারিকভাবেই বিপিন চন্দ্র পালের মধ্যে সাম্য ও মানবতা বোধের দৃষ্টিভঙ্গী গড়ে উঠে।
বিপিন চন্দ্র পাল এন্ট্রেন্স পরীক্ষা পাশ করেন সিলেট সরকারি উচ্চ বিদ্যালয় থেকে। এরপর তিনি প্রেসিডেন্সি কলেজে ভর্তি হন কিন্তু সেখান থেকে পাশ করার আগেই পড়াশোনা ছেড়ে দেন।
বিপিন তার ১৮৭৯ সালে চাকুরি জীবন শুরু করেন একটি উচ্চ বিদ্যালয়ের প্রধান শিক্ষক হিসেবে, ১৮৯০ - ১৮৯১ পর্যন্ত তিনি কলকাতা পাবলিক লাইব্রেরীর সম্পাদক এবং লাইব্রেরিয়ান হিসেবে দায়িত্ব পালন করেন। কলকাতায় ছাত্রজীবনে তিনি কেশব চন্দ্র সেন, শিবনাথ শাস্ত্রী, বিজয় কৃষ্ণ গোস্বামীর মত বেশকয়েকজন প্রখ্যাত ব্যক্তিত্বের সান্নিধ্যে আসেন। এদের আদর্শে প্রভাবিত হয়ে বিপিন ব্রাহ্ম আন্দোলনের সাথে জড়িয়ে পড়েন এবং ব্রাহ্মধর্ম গ্রহণ করেন ।
সুরেন্দ্রনাথ ব্যানার্জীর প্রভাবে তিনি সক্রিয় রাজনীতিতে প্রবেশ করেন। বাল গঙ্গাধর তিলক, লালা লাজপত রায় এবং অরবিন্দ ঘোষের বুদ্ধিতে ক্রমে তিনি চরমপন্থি রাজনীতিতে জড়িয়ে পড়েন। যদিও তিনি বাল গঙ্গাধর তিলকের "হিন্দু জাতীয়তাবাদ" এর পক্ষপাতি ছিলেন না।
১৯০৬ সালে তিনি "বন্দেমাতরম" পত্রিকা প্রকাশ করেন। ১৯০৮ এ ইংল্যান্ডে গিয়েও তিনি "স্বরাজ" নামে একটি পত্রিকা সম্পাদনা করেন। ১৯২১ সালে অসহযোগ আন্দোলনের কর্মসূচীতে মহাত্মা গান্ধীর সাথে মতে মিল না হওয়ায় তিনি রাজনীতি থেকে সরে দাঁড়ান।
তিনি ব্রাহ্মত্ব কোনোদিন ত্যাগ করেননি কিন্তু ক্রমে ক্রমে ধর্মমত পরিবর্তিত হয়ে ১৮৯৫ সালে বিজয়কৃষ্ণ গোস্বামীর কাছে দীক্ষা নিয়ে বৈষ্ণব সাধনায় অনুরাগী হন। শেষজীবনে আর্থিক অনটনে কষ্ট পেয়েছেন। তিনি ১৯৩২ সালের ২০ মে (বাংলাঃ ৬ই জৈষ্ঠ্য, ১৩৩৯) মৃত্যুবরণ করেন।
মার্কিন যুক্তরাষ্ট্রের রাষ্ট্রপতিদের তালিকা

মার্কিন যুক্তরাষ্ট্রের রাষ্ট্রপতিদের নামের তালিকায় মার্কিন যুক্তরাষ্ট্রের প্রথম রাষ্ট্রপতি জর্জ ওয়াশিংটন থেকে বর্তমান রাষ্ট্রপতি জো বাইডেন পর্যন্ত সকল মার্কিন যুক্তরাষ্ট্রের রাষ্ট্রপতিদের নামের তালিকা দেয়া হয়েছে। কেবল সে ব্যক্তিদের নামই উল্লেখ করা হয়েছে যারা ১৭৮৯ সালে কার্যকর হওয়া মার্কিন সংবিধান অনুযায়ী নির্দিষ্ট নিয়মে মার্কিন যুক্তরাষ্ট্রের রাষ্ট্রপতির পদে বহাল হয়েছেন। এই সময়ের আগে যারা যুক্তরাষ্ট্রের সরকার প্রধান ছিলেন বা বিভিন্ন সময়ে সরকার পরিচালনা করেছেন তাদের তালিকা দেয়া হয়েছে এই নিবন্ধে: কন্টিনেন্টাল কংগ্রেসের সভাপতি। এই তালিকায় কোন ভারপ্রাপ্ত রাষ্ট্রপতির নাম উল্লেখ করা হয়নি। যুক্তরাষ্ট্রের সংবিধানের ২৫তম সংশোধনীতে ভারপ্রাপ্ত রাষ্ট্রপতির পদ সৃষ্টি করা হয়েছিল।
<onlyinclude>
</includeonly></onlyinclude>
ডিনাইয়াল অব সার্ভিস

ডেনাইয়াল অফ সার্ভিস অ্যাটাক বা সেবা বাধাদানের আক্রমণ হলো কোনো কম্পিউটার সিস্টেমের কোনো রিসোর্স বা সেবার (service) প্রকৃত ব্যবহারকারীদের বাধা দেয়ার একটি কৌশল। কোনো কম্পিউটার বা সিস্টেম বা ইন্টারনেট ওয়েবসাইটে এই আক্রমণ চালানোর মাধ্যমে ঐ সিস্টেম বা সাইটের যথাযথ কার্যক্রমকে ধীর গতির, বা অনেক ক্ষেত্রে পুরোপুরি বন্ধ করে দেয়া হয়।
এই আক্রমণ চালানোর একটা বেশ জনপ্রিয় পদ্ধতি হলো বাইরে থেকে ঐ সিস্টেম বা সাইটের সাথে যোগাযোগের জন্য অসংখ্য বার্তা পাঠাতে থাকা। একটি বার্তা বিশ্লেষণ করতে করতে আরো বেশ কয়টি বার্তা যদি এসে পড়ে, তখন ঐ সিস্টেমটি আক্রমণকারীর পাঠানো বার্তা বিশ্লেষণেই ব্যস্ত থাকে, এবং প্রকৃত ব্যবহারকারীরা ধীর গতির সম্মুখীন হন।
ডেনাইয়াল অফ সার্ভিস আক্রমণের প্রধান দুটি মাধ্যম হলো
ধরা যাক, করিমের একটি সাইট আছে যার নাম কখগ ডট কম। এই ওয়েবসাইটটি যে খানে হোস্ট করা হয়েছে, সেখানে দৈনিক ১ গিগাবাইট ব্যান্ডউইডথ কেনা আছে। দিনে ১০ হাজার হিট হয় এই সাইটে এবং ৪০০ মেগাবাইটের বেশি ব্যান্ড উইডথ দরকার হয় না। এখন এই ওয়েবসাইটকে আক্রমণকারী শত্রু শওকত একটি স্ক্রিপ্ট লিখে ঐ সাইটে অজস্র ভুয়া হিট করতে থাকলো, ফলে এক ঘণ্টারও কম সময়ে ২৫০০০ হিট করে ১ গিগাবাইট সীমা অতিক্রম করে ফেলা হলো। এখন ওয়েবসাইট ব্যবহারকারীদের কেউই আর ঐ সাইটে যেতে পারবেন না।
ধরা যাক, করিম এবার আক্রমণ ঠেকানোর জন্য অসীম ব্যান্ডউইডথের ব্যবস্থা করলেন, এবং শওকতের কম্পিউটারের আইপি অ্যাড্রেস নিষিদ্ধ করে দিলেন। এবার শওকত ভিন্ন পদ্ধতিতে আগালেন ... সরাসরি আক্রমণ করার বদলে "স্মার্ফ অ্যাটাক" (Smurf attack) নামের আক্রমণ করলেন। এই আক্রমণের সময়ে শওকত সরাসরি করিমের কম্পিউটারে আক্রমণ না করে ইন্টারনেটে হাজার হাজার সাইটে ping মেসেজ পাঠালেন। (সংযোগ ঠিক আছে কি না, তা পরীক্ষা করার জন্য ping ব্যবহৃত হয়। এই মেসেজ কোনো কম্পিউটারে পাঠালে ঐ কম্পিউটার মেসেজের জবাবে আরেকটি মেসেজ প্রেরক কম্পিউটারে পাঠায়)। তবে শওকত পিং পাঠানোর আগে কারসাজি করে মেসেজের প্রেরকের নাম পালটে দিলেন, অর্থাৎ প্রেরকের ঠিকানার অংশে নিজের কম্পিউটারের আইপির বদলে করিমের সাইটের আইপি দিয়ে দিলেন। ফলে হাজার হাজার সাইট যখন এই পিং বার্তার জবাব দিবে, তখন সেই জবাব গুলো চলে যাবে করিমের কম্পিউটারে। একই সময়ে আসা এই হাজার হাজার বার্তা গ্রহণ করতে করতে করিমের কম্পিউটার আসল গ্রাহকদের সাথে যোগাযোগ করার সময় পাবে না। ফলে ওয়েবসাইটটিতে যারা ঢুকতে যাবেন, তারা ব্যর্থ হবেন।
আর্থার লিওনার্ড শলো

আর্থার লিওনার্ড শলো (৫ই মে, ১৯২১ - ২৮শে এপ্রিল, ১৯৯৯) নোবেল বিজয়ী মার্কিন পদার্থবিজ্ঞানী। লেজারের উপর গবেষণার জন্য তিনি স্মরণীয় হয়ে আছেন। এই গবেষণার জন্যই ১৯৮১ সালে নিকোলাস ব্লোমবের্গেন এবং কাই মানে বোরিয়ে সিগবানের সাথে যৌথভাবে পদার্থবিজ্ঞানে নোবেল পুরস্কার লাভ করেন। 
শলো ১৯৬১ সালে স্ট্যানফোর্ড বিশ্ববিদ্যালয়ের অধ্যাপক হিসেবে যোগদান করেন।
কাই সিগবান

কাই মান্নে বোরিয়ে সিগবান () (২০শে এপ্রিল, ১৯১৮ - ২০শে জুলাই, ২০০৭) নোবেল বিজয়ী সুয়েডীয় পদার্থবিজ্ঞানী। তার বাবা কার্ল মান্নে ইয়রি সিগবান ১৯২৪ সালে পদার্থবিজ্ঞানে নোবেল পুরস্কার পেয়েছিলেন। কাই ১৯৮১ সালে নিকোলাস ব্লোমবের্গেন ও আর্থার লিওনার্ড শলোর সাথে যৌথভাবে পদার্থবিজ্ঞানে নোবেল পুরস্কার লাভ করেন। উচ্চ বিভেদনক্ষমতার (রেজোলিউশন) ইলেকট্রন বর্ণালিবীক্ষণ যন্ত্রের উন্নয়নে অবদান রাখার জন্য তাকে এ পুরস্কার দেয়া হয়।
কেনেথ জি. উইলসন

কেনেথ গেড্‌স উইলসন (জন্ম: ৮ই জুন, ১৯৩৬) মার্কিন তাত্ত্বিক পদার্থবিজ্ঞানী। তিনি ক্যালটেক থেকে মারি গেল-মান এর অধীনে পড়াশোনা করে পিএইচডি ডিগ্রি অর্জন করেন। তিনি দ্বিতীয় অর্ডারের দশা ক্রান্তিকালের (যা প্রতিবেশীয় অণুতে প্রভাব বিস্তার করে) তত্ত্বের উন্নয়ন ঘটান। এই উন্নয়নে অবদান রাখার জন্যই ১৯৮২ সালে পদার্থবিজ্ঞানে নোবেল পুরস্কার লাভ করেন।
দ্বিজেন শর্মা

দ্বিজেন শর্মা (জন্ম: ২৯ মে ১৯২৯ - মৃত্যু: ১৫ সেপ্টেম্বর ২০১৭) বাংলাদেশী প্রকৃতিবিদ, জীববিজ্ঞানী ও বিজ্ঞান লেখক। তিনি ১৯৬২ সাল থেকে ১৯৭৪ সাল পর্যন্ত নটর ডেম কলেজের উদ্ভিদবিজ্ঞান বিভাগে শিক্ষকতা করেছেন। এছাড়া নটর ডেম কলেজের প্রাকৃতিক পরিবেশ গঠনেও তার প্রত্যক্ষ ভূমিকা ছিল।
দ্বিজেন শর্মা ১৯২৯ সালের ২৯ মে সিলেট বিভাগের বড়লেখা থানার শিমুলিয়া গ্রামে জন্মগ্রহণ করেন। তার পিতার নাম ভিষক চন্দ্রকাণ্ড শর্মা এবং মাতার নাম মগ্নময়ী দেবী। বাবা ভিষক বা গ্রাম্যভাষায় কবিরাজ ছিলেন, আর মা ছিলেন সমাজসেবী। শৈশবে পাথারিয়া পাহাড়ের জঙ্গলে ঘুরে বেড়িয়েছেন অনেক, আর সেখান থেকেই হয়তো গাছপালার প্রতি তার অসীম ভালোবাসা জন্মে। "কবিরাজ বাড়ি" বলে বাড়ির বাগানেই অজস্র গাছগাছালি ছিল, তার মাঝে ছিল স্বর্ণচাঁপা, কনকচাঁপা, মধুমালতীসহ নানা রঙবেরঙের ফুল। বসন্ত শেষের বৃষ্টির পর সারা বাড়ি যখন ফুলে ফুলে ভরে উঠতো, দ্বিজেন শর্মা তখন সকালে পূজার ফুল তুলতেন। সেসময়ই মনের অজান্তে দ্বিজেন শর্মাও প্রকৃতির প্রেমে পড়ে গিয়েছিলেন।
শৈশবেই গ্রামের পাঠশালায় তার হাতেখড়ি হয়। তারপর করিমগঞ্জ পাবলিক হাইস্কুলে লেখাপড়া করেছেন। যদিও মায়ের ইচ্ছে ছিল তিনি বড় হয়ে ডাক্তার হবেন, কিন্তু প্রকৃতিপ্রেম তাকে উদ্ভিদবিদ হতে আকৃষ্ট করে। আর তাই কলকাতা সিটি কলেজে স্নাতক ডিগ্রি লাভের পর তিনি ঢাকা বিশ্ববিদ্যালয় থেকে উদ্ভিদবিজ্ঞানে স্নাতকোত্তর (১৯৫৮) ডিগ্রি লাভ করেন।
১৯৫৮ সালে বরিশালের ব্রজমোহন কলেজে শিক্ষক হিসেবে যোগ দেন দ্বিজেন শর্মা। ১৯৬২ সাল পর্যন্ত সেখানেই কর্মরত ছিলেন। তারপর শিক্ষকতা শুরু করেন ঢাকাস্থ নটর ডেম কলেজে। ১৯৭৪ সালে সোভিয়েত প্রকাশনা সংস্থা প্রগতি প্রকাশনের অনুবাদকের চাকরি নিয়ে চলে যান মস্কো। তিনি চল্লিশটিরও বেশি বই অনুবাদ করেছেন। ১৯৯১ সালের এপ্রিল মাসে অনুবাদ বন্ধ করার নির্দেশ পাওয়ার পর রাশিয়ার সঙ্গে আনুষ্ঠানিক সব সম্পর্ক চুকে গিয়েছিল। কিন্তু ১৭ বছরের প্রবাস জীবনকে মন থেকে মুছে ফেলতে পারেননি তিনি।
বামপন্থী রাজনীতির সঙ্গে পরোক্ষ সংযোগের কারণে কিছুকাল আত্মগোপন, এমনকি কারাবাসেরও অভিজ্ঞতা হয়েছিল তার, যাকে তিনি দুর্লভ সৌভাগ্য মনে করেন। ১৯৭০'র জলোচ্ছ্বাসে দুর্গত মানুষের সেবাকার্যে যোগ দিয়েছিলেন তিনি। মুক্তিযুদ্ধের নয় মাসের অধিকাংশ সময়ই কাটিয়েছেন বাংলাদেশে।
১৯৬০ সালে বরিশালে দেবী চক্রবর্তীর সাথে বিবাহ হয়। ড: দেবী শর্মা ঢাকার সেন্ট্রাল উইমেনস কলেজের দর্শনের সাবেক অধ্যাপিকা। এক ছেলে ও এক মেয়ে তাদের সংসারে। ছেলে ডা: সুমিত শর্মা রুশ বাংলাদেশে বিয়ে করে সংসার সাজিয়েছেন মস্কোতে আর একমাত্র মেয়ে শ্রেয়সী শর্মা বাস করেন বাংলাদেশেই।
ব্যক্তিগত জীবনে তিনি রবীন্দ্রসঙ্গীতের ভক্ত। আড্ডা, বিশেষ করে তরুণদের সাথে আড্ডা দিতে খুব পছন্দ করতেন।
দ্বিজেন শর্মা তার অবদানের কারণে বিভিন্ন সময় সংবর্ধিত হয়েছেন বিভিন্ন সংস্থা থেকে। পেয়েছেন বহু পুরস্কার। তার প্রাপ্ত পুরস্কারের মধ্যে উল্লেখযোগ্য হলো ড. কুদরত-এ খুদা স্বর্ণপদক, বাংলা একাডেমী সাহিত্য পুরস্কার। অন্যান্য পুরস্কারের মধ্যে রয়েছে এম নুরুল কাদের শিশু-সাহিত্য পুরস্কার এবং ২০০১ সালে পাওয়া চ্যানেল আই প্রবর্তিত প্রকৃত সংরক্ষণ পদক। এছাড়াও তিনি বাংলাদেশ এশিয়াটিক সোসাইটি প্রকাশিত বাংলাপিডিয়া'র জীববিদ্যা বিভাগের অনুবাদক এবং সম্পাদক (২০০১- ২০০৩) হিসেবে দায়িত্ব পান, এবং তিনি বাংলা একাডেমীর একজন সম্মানিত ফেলো।
তিনি ২০১৭ সালের ১৫ সেপ্টেম্বর ভোররাত পৌনে ৪টার দিকে ঢাকার স্কয়ার হাসপাতালে চিকিৎসাধীন অবস্থায় মৃত্যুবরণ করেন। তার বয়স হয়েছিল ৮৮ বছর৷
কোয়ান্টাম বলবিজ্ঞানের গাণিতিক সূত্রায়ন

কোয়ান্টাম বলবিজ্ঞানের গাণিতিক সূত্রায়ন () বলতে কোয়ান্টাম বলবিজ্ঞানের একটি কঠোর বিধিবদ্ধ বর্ণনা প্রদানকারী গাণিতিক সূত্রসমূহের সমষ্টিকে বোঝায়। বিংশ শতাব্দীর প্রথম দিককার বছরগুলিতে এই গাণিতিক সূত্রগুলি লিপিবদ্ধ হয়েছিল। এই সূত্রগুলির প্রকৃতি পূর্বতন সূত্রগুলির চেয়ে আলাদা। এগুলিতে বিমূর্ত গাণিতিক সংগঠন, যেমন অসীম-মাত্রাবিশিষ্ট হিলবার্ট জগৎসমূহ এবং ঐ জগৎগুলির উপর প্রযুক্ত অপারেটর ব্যবহার করা হয়েছে। এই সংগঠনগুলির অনেকগুলিই ফাংশনাল বিশ্লেষণ নামক বিশুদ্ধ গণিতের একটি গবেষণা ক্ষেত্র থেকে নেয়া হয়েছিল। এই বিশেষায়িত ক্ষেত্রটি কোয়ান্টাম বলবিজ্ঞানের সমসাময়িককালে উদ্ভাবন করা হয় এবং কোয়ান্টাম বলবিজ্ঞানের গাণিতিক ব্যাখ্যার চাহিদা ক্ষেত্রটির উন্নয়নে প্রভাব রেখেছিল। সংক্ষেপে, ভৌত পর্যবেক্ষণসম্ভব রাশি যেমন শক্তি ও ভরবেগের মানগুলি দশা জগতের ফাংশনসমূহের মান হিসেবে আর গণ্য করা হচ্ছিল না। বরং এগুলিকে হিলবার্ট জগতে রৈখিক অপারেটরসমূহের আইগেনমান হিসেবে গণ্য করা হল।
কোয়ান্টাম বলবিজ্ঞানের এই সূত্রায়ন আজও ব্যবহৃত হয়। এই বর্ণনার কেন্দ্রে রয়েছে "কোয়ান্টাম অবস্থা" এবং "কোয়ান্টাম পর্যবেক্ষণসম্ভব" এই দুইটি ধারণা। পারমাণবিক মাপের ব্যবস্থাগুলির ক্ষেত্রে এই ধারণা দুটি অতীতের ভৌত বাস্তবতার মডেলগুলিতে ব্যবহৃত ধারণাগুলি অপেক্ষা অত্যন্ত ভিন্ন প্রকৃতির। এই গাণিতিক সূত্রায়ন অনুসারে যদিও অনেক রাশি পরীক্ষণের মাধ্যমে পরিমাপ করা সম্ভব, তা সত্ত্বেও এতে একই সাথে পরিমাপযোগ্য মানের ব্যাপারে একটি নির্দিষ্ট তাত্ত্বিক সীমা রয়েছে। এই সীমাবদ্ধতাটি সর্বপ্রথম হাইজেনবের্গ একটি চিন্তা পরীক্ষণের মাধ্যমে ব্যাখ্যা করেন। নতুন সূত্রায়নে গাণিতিকভাবে এই সীমাকে কোয়ান্টাম পর্যবেক্ষণসম্ভবগুলির অবিনিময়যোগ্যতার মাধ্যমে উপস্থাপন করা হয়েছে।
একটি আলাদা তত্ত্ব হিসেবে কোয়ান্টাম বলবিজ্ঞানের আবির্ভাবের পূর্বে পদার্থবিজ্ঞানে যে গণিত ব্যবহৃত হত, তা ছিল মূলত অন্তরক জ্যামিতি এবং আংশিক অন্তরক সমীকরণসমূহ। এছাড়া পরিসংখ্যানিক বলবিজ্ঞানে সম্ভাবনা তত্ত্ব ব্যবহৃত হত। অন্তরক জ্যামিতি ও আংশিক অন্তরক সমীকরণে জ্যামিতিক স্বজ্ঞা নিঃসন্দেহে একটি প্রধান ভূমিকা পালন করত। আপেক্ষিকতার তত্ত্বগুলি সম্পূর্ণভাবে জ্যামিতিক ধারণার আশ্রয় নিয়েই সূত্রায়িত করা হয়েছিল। মোটামুটি ১৮৯৫ ও ১৯১৫ সালের মধ্যবর্তী সময়ে কোয়ান্টাম বলবিজ্ঞানের ব্যাপারগুলি নিয়ে বিজ্ঞানীরা চিন্তাভাবনা শুরু করেন। ১৯২৫ সালে কোয়ান্টাম তত্ত্বের আবির্ভাবের ১০-১৫ বছর আগেও পদার্থবিজ্ঞানীরা চিরায়ত বলবিজ্ঞানের মধ্যে থেকেই, বিশেষত একই ধরনের গাণিতিক সংঘটন ব্যবহার করে, ঘটনাগুলি ব্যাখ্যার চেষ্টা চালান। এই প্রচেষ্টাগুলির মধ্যে সবচেয়ে পরিশীলিত উদাহরণ হল সমারফেল্ড-উইলসন-ইশিওয়ারা কোয়ান্টায়ন নিয়ম। এই নিয়মটি সম্পূর্ণভাবে চিরায়ত দশা জগতে সূত্রায়িত করা হয়েছিল।
কোয়ান্টাম বলবিজ্ঞানে ব্যবহৃত গাণিতিক ধারণার তালিকা

এই পাতায় কোয়ান্টাম বলবিজ্ঞানে ব্যবহৃত গাণিতিক ধারণাগুলির একটি তালিকা দেয়া হল ।
সেকেন্ড লেফটেনেন্ট

বেশিরভাগ সামরিক বাহিনীতেই সেকেন্ড লেফটেনেন্ট হলো কমিশনপ্রাপ্ত আফিসারগণের মধ্যে সর্ব কনিষ্ঠ পদ। উল্লেখ্য যে, ব্রিটিশ ইংরেজিতে এর উচ্চারণ সেকেন্ড /lɛf'tɛnənt/(লেফ্-টেনেন্ট) অপরদিকে আমেরিকান ইংরেজিতে উচ্চারণ হলো সেকেন্ড /lu'tɛnənt/ (লু-টেনেন্ট)।
১৮৭১ হতে ব্রিটিশ সেনা বাহিনীর সকল শাখায় একযোগে সেকেন্ড লেফটেনেন্ট পদটির ব্যবহার শুরু হয়, যা পূর্বে ব্যবহৃত এনসাইন (ক্যাভলারীতে ব্যবহৃত করনেট) পদটিকে প্রতিস্থাপিত করে। যদিও রয়েল আর্টিলারি, রয়েল ইনজিনিয়ার্স, ফুসিলার এবং রাইফেল রেজিমেন্টগুলোতে অনেক আগে থেকেই এই পদটির ব্যবহার প্রচলিত ছিল। প্রথম দিকে এই পদটিতে কোন পার্থক্যকারী পদচিহ্ণ ব্যবহৃত হতো না। ১৯০২ সালে পদচিহ্ণ হিসাবে প্রথম একটি একক তারকা (বর্তমানে যাকে সচারাচর "পিপ" বলা হয়) সংযুক্ত হয়। এই পদটি বর্তমানে রয়েল মেরিন বাহিনীতেও ব্যবহৃত হয়। 
রাজকীয় বিমান বাহিনীতে এর সমতুল্য পদের নাম পাইলট অফিসার। রাজকীয় নৌ বাহিনীতে এই পদের সমতুল্য কোনপদ নাই এবং একজন সেকেন্ড লেফটেনেন্ট রাজকীয় নৌ বাহিনীর সাব-লেফটেনেন্ট হতে নিচের ও মিডশিপম্যান হতে উপরের পদ। রাজকীয় নিউজিল্যান্ড নৌ বাহিনী রাজকীয় নৌ বাহিনীর ঐতিয্য ভেঙ্গে সেকেন্ড লেফটেনেন্টের সমতুল্য পদ হিসাবে এনসাইন ব্যবহার করছে। রাজকীয় অস্ট্রেলীয় নৌ বাহিনী‌ও ঐতিয্য ভেঙ্গে এই পদ সমতুল্য “একটিং সাব লেফটেনেন্ট” পদের সৃষ্টি করেছে।
কানাডীয় সামরিক বাহিনী ১৯৬৮ সালের একত্রিকরণের পর হতে সেনা ও বিমান শাখায় এই পদের ব্যবহার শুরু হয় এবং পদচিহ্ণ হিসাবে সামারিক পোশাকের হাতার চারপাশে একটি একক সোনালি রিং ব্যবহৃত হয়। কিছু সময়ের জন্য নৌ সদস্যরা এই পদ ব্যবহার করলেও পরে রাজকীয় কানাডীয় নৌ বাহিনীর পদ একটিং সাব-লেফটেনেন্ট ফিরিয়ে আনা হয়। যদিও মধ্য-আশির দশক পর্যন্ত নৌ শাখায় কানাডীয় সামরিক বাহিনীর সবুজ সামরিক পোশাক বহাল থাকে।
লেফটেনেন্ট

লেফটেন্যান্ট হলো একটি সেনা, নৌ, আধাসামরিক. ফায়ার সার্ভিস বা পুলিশ অফিসার পদ।
বিভিন্ন ধরনের সংঘবদ্ধ কমান্ড কাঠামো সম্মৃদ্ধ সংস্থার কোন পদবীর অংশ হিসাবেও লেফটেনেন্ট ব্যবহৃত হয়ে থাকে। এটি সাধারণত এমন কাউকে বোঝায় যিনি “সেকেন্ড-ইন-কমান্ড” এবং তার ঊর্ধ্বতন পদবীর সাথে যুক্ত হয়ে থাকে। উদাহরণ সরূপ, “লেফটেনেন্ট মাস্টার” মানে বুঝাবে তিনি “মাস্টারের” সেকেন্ড-ইন-কমান্ড। উল্লেখযোগ্য এধরনের ব্যবহার হলো বিভিন্ন সরকারের লেফটেনেন্ট গভর্ণর।
ক্যাপ্টেন

ক্যাপ্টেন হলো সামরিক ইউনিটের কমান্ডার, একটি জাহাজ, বিমান, মহাকাশযান বা অন্য জাহাজের কমান্ডার, বা বন্দর, দমকল বিভাগ বা পুলিশ বিভাগের নির্বাচন কমিশনার, নির্বাচনের পূর্ব ইত্যাদি উপাধি। ক্যাপ্টেন সেনাবাহিনী, নৌ, জনস্বাস্থ্য পরিষেবা, উপকূলরক্ষী ইত্যাদিতে একটি সামরিক পদমর্যাদার, সাধারণত একটি পদাতিক, জাহাজ, বা আর্টিলারি বা একটি ব্যাটারি বা একই জাতীয় স্বতন্ত্র ইউনিটের একটি সংস্থার নেতৃত্বদানকারী অফিসারের স্তরে। পদগুলি একই কমান্ডিং ভূমিকাতে ব্যক্তিদের জন্য একটি অনানুষ্ঠানিক বা সম্মানসূচক শিরোনাম হিসাবেও ব্যবহৃত হতে পারে।
"ক্যাপ্টেন" শব্দটি (গ্রীক: , লিট বা "শীর্ষস্থানীয়") থেকে এসেছে, যা সিনিয়র বাইজেন্টাইনের সামরিক পদ এবং অফিসের জন্য উপাধি হিসাবে ব্যবহৃত হয়েছিল। শব্দটি ল্যাটিনাইজ করা হয়েছিল কেপেটানাস/ক্যাটাপ্যান হিসাবে এবং এর অর্থটি লাতিন "ক্যাপিটেনিয়াস" (যা ক্লাসিকাল ল্যাটিন শব্দ "ক্যাপুট" থেকে এসেছে যার অর্থ) এর সাথে মিলিত হয়েছে বলে মনে হয়। এই সংকর শব্দটি ইংরেজী ভাষার পরিভাষা অধিনায়ক এবং অন্যান্য ভাষায় এর সমপরিমাণকে উত্থিত করেছিল (ক্যাপিটেন, ক্যাপিটাইন, ক্যাপিটেনো, ক্যাপিটেনো, ক্যাপিটান, ক্যাপিটেন, ক্যাপাইটিন, কাপটেনি, কাপ্তেন, কপিটানি, কাপুদন পাশা, কোবতান, ইত্যাদি)।
সেনাবাহিনী

সেনাবাহিনী ("আর্মি" নামেও পরিচিত যা ল্যাটিন "armata" থেকে উদ্ভূত যা প্রাচীন ফরাসি "armée" থেকে এসেছে) বা স্থল বাহিনী একটি যোদ্ধা বাহিনী যারা প্রধানত ভূমিতে যুদ্ধ করে। বৃহৎ অর্থে সেনাবাহিনী একটি দেশের সামরিক বাহিনীর স্থল শাখা। তবে ক্ষেত্রবিশেষে সেনাবাহিনীর উড্ডয়ন শাখাও থাকতে পারে। কোন কোন দেশে সেনাবাহিনী বলতে পুরো সশস্ত্র বাহিনীকেও বুঝায় (যেমন: চীন)। একটি জাতীয় সামরিক বাহিনীর মধ্যে আর্মি বলতে অনেক সময় ফিল্ড আর্মি ও বুঝায়।
অনেক দেশে (যেমন: ফ্রান্স) সেনাবাহিনীকে বিমান বাহিনী থেকে আলাদা করতে আনুষ্ঠানিকভাবে স্থল সেনাবাহিনী বলা হয়ে থাকে যেখানে বিমান বাহিনী বিমান সেনাবাহিনী নামে পরিচিত। এসব দেশেও সাধারণ ব্যবহারের ক্ষেত্রে সেনাবাহিনী বলতে স্থল বাহিনীকেই বুঝায়। সক্রিয় সদস্য সংখ্যার দিক দিয়ে বিশ্বের সর্ববৃহৎ সেনাবাহিনী হচ্ছে চীনের "গণমুক্তি সেনা স্থল বাহিনী" যাদের মোট সক্রিয় সদস্য ১,৬০০,০০০ জন এবং সংরক্ষিত সদস্য ৫১০,০০০ জন।
একটি ফিল্ড আর্মি একটি সদরদপ্তর, আর্মি ট্রুপস্, বিভিন্ন সংখ্যক কোর ও ডিভিশন সমন্বয়ে গঠিত। ডিভিশন ও কোর সমূহকে প্রয়োজন অনুযায়ী স্থাপন করে শত্রুর দুর্বল অবস্থানে চাপ বৃদ্ধির মাধ্যমে ফিল্ড আর্মি স্তরে একটি যুদ্ধকে প্রভাবিত করা হয়। আর্মি সমূহের নেতৃত্ব দেন একজন জেনারেল বা লেফটেনেন্ট জেনারেল।
ইরিত্রিয়ার অর্থনীতি

ইরিত্রিয়া ১৯৯৩ সালে ইথিওপিয়ার কাছ থেকে স্বাধীনতা লাভ করে। এরপর দেশটি অর্থনৈতিক সমস্যার সম্মুখীন হয় এবং বর্তমানে অর্থনীতি পুনর্গঠনে রত। জাতিসংঘের মানব উন্নয়ন সূচকে ইরিত্রিয়ার অবস্থান ১৬৪তম। সাম্প্রতিককালে জিডিপি প্রবৃদ্ধির হার কিছু বেড়েছে। ইরিত্রিয়ার জিডিপি, ২০১১ সালে আনুমানিক $৪.০৩৭ বিলিয়ন, যা ২০১০ সালের জিডিপি থেকে ৮.৭ শতাংশ বেশি ছিল। তবে বিদেশ থেকে শ্রমিকদের পাঠানো মুদ্রাই বর্তমানে দেশটির জিডিপির ৪০%-৫০% যোগান দেয়।
২০০১: আ স্পেস অডিসি (চলচ্চিত্র)

২০০১: আ স্পেস অডিসি স্ট্যানলি কুবরিক পরিচালিত ১৯৬৮ সালের মার্কিন বিজ্ঞান কল্পকাহিনীমূলক চলচ্চিত্র। ছবিটি চিত্রনাট্য লিখেছেন স্ট্যানলি কুবরিক ও আর্থার সি. ক্লার্ক, যা ক্লার্কের ছোটগল্প "দ্য সেন্টিনেল" থেকে অনুপ্রাণিত। ক্লার্ক একই সময়ে "" উপন্যাস রচনা করেন এবং ছবিটি মুক্তির পর তা প্রকাশ করেন।
চলচ্চিত্রটি প্রযোজনা ও পরিবেশনা করে মার্কিন সংস্থা মেট্রো-গোল্ডউইন-মেয়ার। তবে ছবিটির বেশির ভাগ অংশ এমজিএম-ব্রিটিশ স্টুডিওজ ও শেপার্টন স্টুডিওজে ধারণ ও সম্পাদনা করা হয়।
চলচ্চিত্রটিকে সর্বকালের শ্রেষ্ঠ চলচ্চিত্রের একটি বলে গণ্য করা হয় এবং ১৯৯১ সালে মার্কিন যুক্তরাষ্ট্রের লিবার্টি অফ কনগ্রেস চলচ্চিত্রটিকে সাংস্কৃতিক, ঐতিহাসিক ও নান্দনিকভাবে উল্লেখযোগ্য বিবেচনা করে ন্যাশনাল ফিল্ম রেজিস্ট্রিতে সংরক্ষণের জন্য নির্বাচন করে। সাইট অ্যান্ড সাউন্ড ম্যাগাজিনের ২০০২ এবং ২০১২ সালের জরিপে সমালোচকদের ভোটে ছবিটি ৬ষ্ঠ এবং পরিচালকদের ভোটে ২য় স্থান অধিকার করে।
ব্রিটিশ অ্যাকাডেমি অব ফিল্ম অ্যান্ড টেলিভিশন আর্টস

ব্রিটিশ অ্যাকাডেমি অফ ফিল্ম অ্যান্ড টেলিভিশন আর্টস (ইংরেজি ভাষায়: The British Academy of Film and Television Arts) বা বাফটা হলো একটি ব্রিটিশ দাতব্য সংস্থা যা প্রতি বছর চলচ্চিত্র, টেলিভিশন, ভিডিও গেম এবং বিভিন্ন ধরনের অ্যানিমেশন চিত্রের জন্য পুরস্কার প্রদান করে। তাদের দ্বারা প্রদত্ত পুরস্কারকে বাফটা পুরস্কার বলা হয়।
১৯৪৭ সালে কয়েকজন পরিচালকদের একটি দল ব্রিটিশ ফিল্ম একাডেমি প্রতিষ্ঠা করেন। পরিচালকদের এই দলে ছিলেন ডেভিড লিন, আলেকজান্ডার কর্ডা, রজার ম্যানভেল, লরন্স অলিভিয়ে, এমেরিক প্রেসবার্গার, মাইকেল পাওয়েল, মাইকেল ব্যালকন, ক্যারল রিড ও ব্রিটিশ চলচ্চিত্র শিল্পের আরও কয়েকজন প্রতিথযশা ব্যক্তিত্ব।
ডেভিড লিন ছিলেন এই একাডেমির প্রতিষ্ঠাতা চেয়ারম্যান। ১৯৪৯ সালের মে মাসে প্রথম চলচ্চিত্র পুরস্কার প্রদান করা হয় এবং "দ্য বেস্ট ইয়ার্স অব আওয়ার লাইভ্‌স", "অড ম্যান আউট", ও "দ্য ওয়ার্ল্ড ইজ রিচ" চলচ্চিত্রগুলো পুরস্কৃত হয়।
বাফটা পুরস্কারের ট্রফি হল একটি মুখোশ। এটি নকশা করেন মার্কিন স্থপতি মিট্‌জি কানলিফ। যখন সোসাইটি অব ফিল্ম অ্যান্ড টেলিভিশন আর্টস গঠনের লক্ষ্যে গিল্ড ব্রিটিশ ফিল্ম একাডেমির সাথে যুক্ত হয় এবং এই সংস্থার নাম পরিবর্তন করে ব্রিটিশ একাডেমি অব ফিল্ম অ্যান্ড টেলিভিশন আর্টস রাখা হয়, সেবছর স্যার চার্লস চ্যাপলিনকে বাফটা ফেলোশিপ প্রদানের মাধ্যমে প্রথম বাফটা পুরস্কার প্রদান করা হয়।
বর্তমান বাফটা পুরস্কারটি হল মার্বেলের ভিত্তির উপর একটি ব্রোঞ্জের মুখোশ, যার ওজন ৩.৭ কেজি এবং ২৭ সেমি উচ্চতা, ১৪ সেমি প্রস্থ ও ৪ সেমি পুরত্ববিশিষ্ট। মুখোশটি ১৬ সেমি উচ্চতা ও ১৪ সেমি প্রস্থবিশিষ্ট।
ব্রিটিশ একাডেমি অব ফিল্ম অ্যান্ড টেলিভিশন আর্টস প্রদত্ত বার্ষিক চলচ্চিত্র পুরস্কার বাফটা পুরস্কার নামে পরিচিত। ১৯৪৯ সাল থেকে প্রতি বছর এই পুরস্কার প্রদান করা হয়ে আসছে। ২০০০ সাল পর্যন্ত এটি লিস্টার স্কয়ারের ওডিওন প্রেক্ষাগৃহে অনুষ্ঠিত হতো। ২০০৮ থেকে এই পুরস্কার আয়োজন লন্ডনের রয়্যাল অপেরা হাউজে অনুষ্ঠিত হয়। পূর্বে এটি এপ্রিল বা মে মাসে প্রদান করা হতো, পরে ২০০২ সাল থেকে একাডেমি পুরস্কারের পূর্বে প্রদানের জন্য ফেব্রুয়ারি মাসে এই পুরস্কার প্রদান করা হয়।
ব্রিটিশ একাডেমি টেলিভিশন পুরস্কার সাধারণত এপ্রিল বা মে মাসে অনুষ্ঠিত হয়। ১৯৫৪ সাল থেকে প্রতি বছর এই পুরস্কার প্রদান করা হচ্ছে। প্রথম পুরস্কার আয়োজনে ছয়টি বিভাগে পুরস্কার দেওয়া হয়। ১৯৫৮ সাল পর্যন্ত গিল্ড অব টেলিভিশন প্রডিউসার্স অ্যান্ড ডিরেক্টরস এই পুরস্কার প্রদান করত।
১৯৬৮ থেকে ১৯৯৭ সালে বাফটা চলচ্চিত্র ও টেলিভিশন পুরস্কার একত্রে প্রদান করা হতো, কিন্তু ১৯৯৮ সাল থেকে দুটি আলাদা আয়োজনের মাধ্যমে এই পুরস্কার দেওয়া হচ্ছে।
ব্রিটিশ একাডেমি গেম পুরস্কার আয়োজন ফেব্রুয়ারি মাসে চলচ্চিত্র পুরস্কার আয়োজনে অল্প কিছুদিন পরে মার্চ মাসে অনুষ্ঠিত হয়।
ব্রিটিশ একাডেমি শিশুতোষ পুরস্কার প্রতি বছর নভেম্বর মাসে শিশু শিল্পীদের কাজের অবদানের জন্য প্রদান করা হয়। ১৯৬৯ সাল থেকে এই পুরস্কার প্রদান করা হচ্ছে। ২০১০ সাল থেকে চলচ্চিত্র, টেলিভিশন, ভিডিও গেম ও অনলাইন কনটেন্টের উপর ১৯টি বিভাগে এই পুরস্কার প্রদান করা হচ্ছে।
ব্রিটিশ অ্যাকাডেমি চলচ্চিত্র পুরস্কার

বাফটা পুরস্কার নামে সমধিক পরিচিত, ব্রিটিশ অ্যাকাডেমি চলচ্চিত্র পুরস্কার, হল ব্রিটিশ অ্যাকাডেমি অব ফিল্ম অ্যান্ড টেলিভিশন আর্টস (বাফটা) কর্তৃক প্রদত্ত বাৎসরিক চলচ্চিত্র পুরস্কার। এটি ব্রিটিশ ও আন্তর্জাতিক চলচ্চিত্রে অবদানের জন্য প্রদান করা হয়। ২০০৮ থেকে ২০১৭ সাল পর্যন্ত এই পুরস্কার প্রদান অনুষ্ঠান লন্ডনের রয়্যাল অপেরা হাউজে অনুষ্ঠিত হয়, যা পূর্বে লিস্টার স্কয়ারের ওডিওন লিস্টার প্রেক্ষাগৃহে অনুষ্ঠিত হতো। ২০১৭ সালের ১২ ফেব্রুয়ারি এই পুরস্কারের ৭০তম আয়োজন লন্ডনের রয়্যাল আলবার্ট হলে অনুষ্ঠিত হয়। এই পুরস্কার একাডেমি পুরস্কারের সমতুল্য।
১৯৪৭ সালে ডেভিড লিন, আলেকজান্ডার কর্ডা, ক্যারল রিড, চার্লস লাফটন, রজার ম্যানভেল ও অন্যান্যরা মিলে "ব্রিটিশ ফিল্ম একাডেমি" প্রতিষ্ঠা করেন। ১৯৫৮ সালে এই একাডেমি সোসাইটি অব ফিল্ম অ্যান্ড টেলিভিশন প্রতিষ্ঠার লক্ষ্যে গিল্ড অব টেলিভিশন প্রডিউসার্স অ্যান্ড ডিরেক্টর্সের সাথে মিলিত হয়। ব্রিটিশ একাডেমি অব ফিল্ম অ্যান্ড টেলিভিশন আর্টস (বাফটা), যা পরবর্তীতে ১৯৭৬ সালে ব্রিটিশ একাডেমি অব ফিল্ম অ্যান্ড টেলিভিশন আর্টস (বাফটা) নাম ধারণ করে।
এই আয়োজন পূর্বে এপ্রিল বা মে মাসে অনুষ্ঠিত হতো, কিন্তু ২০০২ সাল থেকে এটি ফেব্রুয়ারি মাসে অনুষ্ঠিত হয়, যাতে অস্কারের পূর্বে এই পুরস্কার প্রদান করা যায়। এই পুরস্কার সকল দেশের জন্য উন্মুক্ত, যদিও এতে ব্রিটিশ লেখক, পরিচালক বা প্রযোজকের অসাধারণ অভিষেক বিভাগে একটি পুরস্কার প্রদান করা হয়।
মেজর

'মেজর' একটি সামরিক পদ যা বিভিন্ন দেশে বিভিন্ন ভাবে ব্যবহৃত হয়। অধিকন্তু, 'মেজর' প্রায়শ মধ্যম স্তরের কমান্ডিং অফিসারের ক্ষেত্রে ব্যবহৃত হয় (যিনি ক্যাপ্টেন হতে এক র‌্যাঙ্ক ওপরে এবং লেফটেনেন্ট কর্নেল হতে এক র‌্যাঙ্ক নিচে অবস্থান করেন), তবে কিছু সামরিক বাহিনীতে 'মেজর' একটি জ্যেষ্ঠ র‌্যাঙ্ক, যার ব্যবহার "সার্জেন্ট মেজর" হতে এসেছে।
অন্য কোনও সূচকের সাথে একযোগে ব্যবহার করা হলে, সেনাবাহিনীর অধিনায়কের চেয়ে এক পদমর্যাদার সিনিয়র এবং এক পদমর্যাদার অধীনস্থ বা লেফটেন্যান্ট কর্নেলের পদমর্যাদার নিচে। এটি ফিল্ড অফিসার পদমর্যাদার মধ্যে সবচেয়ে জুনিয়র হিসাবে বিবেচিত হয়। [1]
কুল (ফল)

কুল, বরই বা বড়ই (বৈজ্ঞানিক নাম: "Ziziphus zizyphus") দক্ষিণ এশিয়ায় বহুল প্রচলিত কন্টকপূর্ণ গাছের ফল। বাংলাদেশের আর ভারতের পশ্চিমবঙ্গের প্রায় সর্বত্র, সর্বপ্রকার মাটিতেই বরই গাছ জন্মে। একটু ডিম্বাকৃতির বরইকে সচরাচর "কুল" বলে অভিহিত করা হয়। বরই গাছ ছোট থেকে মাঝারি আকারের ঝোপাল প্রকৃতির বৃক্ষ। বরই গাছের স্বাভাবিক উচ্চতা ১২-১৩ মিটার। এই গাছ পত্রঝরা স্বভাবী অর্থাৎ শীতকালে পাতা ঝরে, বসন্তে নতুন পাতা আসে। বরই গাছের ডাল-পালা ঊর্ধ্বমুখী। বৎসরের সেপ্টেম্বরে - অক্টোবরে মৌসুমে গাছে ফুল আসে। ফল ধরে শীতে। ফল গোলাকার, ছোট থেকে মাঝারি। ফল আকারে ছোট, কমবেশী ২.৫ সেন্টিমিটার। ফল পাকলে রঙ হলুদ থেকে লাল বর্ণ হয়। কাঁচা ও পাকা উভয় পদের বরই খাওয়া হয়। স্বাদ টক ও কাঁচামিঠা জাতীয়। বরই রোদে শুকিয়ে সংরক্ষণ করা যায়। পাকা বরই শুকিয়ে চাটনি প্রস্তুত করা হয়।
পশ্চিমবাংলা ভারতে একে "কুল" বলা হয়। এই কুলের সাথে হিন্দু সরস্বতী পূজার একটা সম্পর্ক রয়েছে। পশ্চিমবাংলার হিন্দুরা শ্রী শ্রী সরস্বতী পূজার আগে কুল খায় না। সরস্বতী পুজোর দিন মা সরস্বতীকে কুল নিবেদন করবার পরে কুল খাওয়া যায়। প্রতি স্কুলে মা সরস্বতীর পূজা হয়। সুতরাং কুলের সাথে সরস্বতী পুজোর একটা সম্পর্ক আছে, এমনকি জয়রামবাটিতে মা সারদা দেবীকে সরস্বতী পুজোর দিন দুপুর বেলা কুলের চাটনি অন্নভোগে দেওয়া রীতি।
ক্রান্তীয় এবং উপক্রান্তীয় অঞ্চলে বরই বেশ জন্মে। এর আদি নিবাস আফ্রিকা হলেও বর্তমানে এটি বাংলাদেশ, ভারত, আফগানিস্তান, চীন, মালয়েশিয়া, অস্ট্রেলিয়া এবং প্রশান্ত মহাসাগরীয় কিছু অঞ্চলে বিস্তার লাভ করেছে। 
উত্তর ভারতের প্রতিটি বরই গাছে বছরে ৮০ থেকে ২০০ কেজি পর্যন্ত বরই ফলে। দশ থেকে বিশ বছর বয়সী গাছেই ফলন বেশি হয়। কুলে বিভিন্ন খনিজ দ্রব্য এবং ভিটামিন ‘এ’ ও ‘সি’ আছে।
আইসল্যান্ডের শহর

আইসল্যান্ডের অধিকাংশ পৌরসভা একাধিক বসতি অন্তর্ভুক্ত করে। উদাহরণস্বরূপ, চারটি এলাকা (সেলফস, স্টকসেরি, ইয়ারারবাকি এবং টিজারনাবিগো) সবগুলোই আরবার্গের পৌরসভায় অবস্থিত।
রেইকিয়াভিক আইসল্যান্ডের রাজধানী, বৃহত্তম শহর ও বন্দর। এতে ১ লক্ষেরও বেশি লোকের বাস। অন্যান্য প্রধান শহরের মধ্যে উত্তর উপকূলে আছে আকুরেইরি শহর; পশ্চিম উপকূলে কোপাভোগুর, হাফনারফিয়র্দুর, এবং কেফ্লাভিক; দক্ষিণ উপকূলে ভেস্টমানেইয়ার, এবং দক্ষিণ উপকূল থেকে খানিক দূরে সাগরে অবস্থিত হেইমায়েই দ্বীপ।
আয়ারল্যান্ডের শহর, নগর ও বরোর তালিকা

আয়ারল্যান্ডের রাজধানী ও বৃহত্তম শহর ডাবলিন। এখানে প্রায় ৫ লক্ষ লোক বাস করে। ডাবলিন আয়ারল্যান্ডের শিল্প ও বাণিজ্য কেন্দ্র এবং প্রধান বন্দর।
কর্ক দ্বিতীয় বৃহত্তম শহর এবং একটি প্রধান বন্দর। এখানে ১ লক্ষেরও বেশি লোকের বাস।
আয়ারল্যান্ডের অন্যান্য প্রধান শহরের মধ্যে আছে লিমেরিক, গ্যালওয়ে, এবং ওয়াটারফোর্ড।
অপলাপবাদ ও ভারত ইতিহাস

অপলাপবাদ ও ভারত ইতিহাস () ১৯৯২ সালে প্রকাশিত একটি বই। বইটি লিখেছেন কোনরাড এলস্ট।
বইটির বাংলা অনুবাদের নাম অপলাপবাদ ও ভারত ইতিহাস।
নেগেশনিজম বা অপলাপবাদ বলতে সাধারণত দ্বিতীয় বিশ্বযুদ্ধের ইহুদী ও জিপসিদের নাৎসি গণহত্যা অস্বীকার করাকে বোঝায়। কম পরিচিত যেটি তা হ'ল ভারতের নিজস্ব প্রত্যাখ্যানবাদ রয়েছে। ভারতীয় বুদ্ধিজীবীদের একটি অংশ এখনও হিন্দুদের স্মৃতি থেকে ইসলামের তরোয়াল দ্বারা তাদের অত্যাচারের ইতিহাস মুছে ফেলার চেষ্টা করছে।
খ্যাতনামা ভারতীয় ঐতিহাসিক ইরফান হাবিবের পুত্র অমবর হাবিব এই পুস্তকের দশম অনুচ্ছেদে বর্নিত "অযোধ্যা দি কেস এগেন্স টেম্পল"-এর সমালোচনা করেছেন।
ইতালির শহরের তালিকা

তুরিন হলো ইতালির উত্তরাংশের আল্পস পর্বতময় পিয়েদমন্ত অঞ্চলের শহর। এখানে প্রায় ১০ লক্ষ লোকের বাস। ১৯শ শতকে ইতালিকে বিদেশী শক্তির নিয়ন্ত্রণ থেকে মুক্ত করে এক জাতি হিসেবে প্রতিষ্ঠা করতে যে রাজনৈতিক দলটি কাজ করছিল, তাদের কেন্দ্র ছিল এই তুরিন শহর। ২য় বিশ্বযুদ্ধের পর ইতালির অর্থনীতির পুনরুজ্জীবনে তুরিন বিরাট ভূমিকা রাখে। এখানে ফিয়েট গাড়ি কোম্পানির সদর দপ্তর অবস্থিত।
জেনোয়া লিগুয়ারিয়া অঞ্চলের রাজধানী। এটি ইতালির সবচেয়ে গুরুত্বপূর্ণ বন্দর এবং একটি প্রধান বাণিজ্যিক ও ব্যাংকিং কেন্দ্র।
ভেনিস ভেনেতো অঞ্চলে আড্রিয়াটিক সাগরের উপর অবস্থিত একটি প্রধান বন্দর এবং একটি জনপ্রিয় পর্যটক আকর্ষণস্থল। শহরটি ১০০টিরও বেশি দ্বীপ নিয়ে গঠিত। রাস্তার বদলে এখানে আছে খাল। ভেনিসবাসীরা এগুলি দিয়ে চলাচলের জন্য এক-বৈঠাওয়ালা গণ্ডোলা ব্যবহার করে।
ভেনেতো অঞ্চলের অন্যান্য গুরুত্বপূর্ণ শহরের মধ্যে আছে ভেরোনা, পাদুয়া এবং ত্রিয়েস্তে।
মিলান লোমবার্ডি অঞ্চলের প্রধান শহর। এটি রোমের পরে ইতালির দ্বিতীয় বৃহত্তম শহর। মিলান ইতালির শিল্প, বাণিজ্য, ডিজাইন ও ফ্যাশনের প্রধানতম শহর। লিওনার্দো দা ভিঞ্চির দেয়ালচিত্র দ্য লাস্ট সাপার এবং ইতালির বিখ্যাত অপেরা ভবন লা স্কালা এখানেই অবস্থিত।
বোলোনিয়া এমিল্লা-রোমানিয়া অঞ্চলের প্রধান শহর। এখানে ইউরোপের প্রাচীনতম বিশ্ববিদ্যালয় অবস্থিত।
পশ্চিমের তোস্কানি অঞ্চলের প্রধান শিল্পকলা কেন্দ্র হল ফ্লোরেন্স। ফ্লোরেন্স ছাড়াও এখানে পিজা, সিয়েনা, আরেৎজো, এবং আরও অনেক শিল্পসমৃদ্ধ শহর আছে। এগুলিতে মধ্যযুগ ও রেনেসাঁসের অনেক কীর্তি আজও সংরক্ষণ করা হয়েছে।
ইতালীয় উপদ্বীপের মধ্যস্থলে উমব্রিয়া অঞ্চলের প্রধান শহরগুলি হল আসসিসি এবং পেরুজা।
লাতিউম অঞ্চলের প্রধানতম শহর ও ইতালির রাজধানী হল রোম শহর। এটি প্রাচীন রোমান সাম্রাজ্যেরও রাজধানী ছিল। রোমের সীমানার ভেতরে ভ্যাটিকান সিটি অবস্থিত।
নেপোলি দক্ষিণ ইতালির প্রধানতম শহর। ভিসুভিয়াস পর্বতের পাদদেশে প্রাচীন পম্পেই নগরির ধ্বংসাবশেষের কাছেই এই শহরটি অবস্থিত।
ইতালির অন্যান্য গুরুত্বপূর্ণ শহরের মধ্যে আছে বারি, কালিয়ারি (সার্দিনিয়া দ্বীপে), ও পালের্মো (সিসিলি দ্বীপে)।
উইলিয়াম ফকনার

উইলিয়াম কাথবার্ট ফক্‌নার () (; (—) একজন সাহিত্যে নোবেল পুরস্কার বিজয়ী মার্কিন সাহিত্যিক।
মার্কিন যুক্তরাষ্ট্রের মিসিসিপি অঙ্গরাজ্যের নিউ আলবেনিতে মারি কাথবার্ট ফকনার এবং মড বাটলার ফকনারের ঘরে ফকনারের জন্ম হয়। ফকনার ছিলেন চার ভাইয়ের মধ্যে সবচেয়ে বড়। ফকনারের বয়স যখন পাঁচ, তখন তার পরিবার মিসিসিপির অক্সফোর্ড শহরে চলে আসেন। এই শহরেই ফকনার তার জীবনের অধিকাংশ সময় কাটান।
ফকনার হাইস্কুল শেষ করতে পারেননি। যদিও তিনি একজন বিশেষ ছাত্র হিসেবে মিসিসিপি বিশ্ববিদ্যালয়ে ভর্তি হয়েছিলেন, তিনি শিক্ষা সমাপ্ত করতে পারেননি। তিনি প্রথম বিশ্বযুদ্ধের সময় রয়াল এয়ার ফোর্সের কানাডীয় শাখায় স্বল্প সময়ের জন্য যোগ দেন। এর আগে তিনি মার্কিন সেনাবাহিনী থেকে ওজন ও উচ্চতার অভাবের কারণে প্রত্যাখ্যাত হয়েছিলেন। তবে তিনি যুদ্ধে অংশ নেবার আগেই যুদ্ধ শেষ হয়ে যায়। যুদ্ধের পর তিনি বিভিন্ন জায়গায় কেরানিগিরি ও বাড়ি নির্মাণের কাজে আয় উপার্জন করতেন।
ফকনারের সাহিত্যিক জীবন শুরু হয় কবিতা লিখে। এদের কিছু প্রকাশিতও হয়। ১৯২১ সালে তার লেখা একটি নাটক মঞ্চায়িত হয়। ১৯২৪ সালে তার প্রথম কবিতার বই প্রকাশিত হয়। ১৯২৫ সালে তার সাথে শেরউড অ্যান্ডারসনের সাক্ষাৎ হয়। অ্যান্ডারসন তাকে কল্পকাহিনী লিখতে উদ্বুদ্ধ করেন।অন্যান্য মার্কিন লেখকদের অণুসরণ করে ১৯২৫ সালে ফকনার ছয় মাসের জন্য ইউরোপ সফর করে আসেন। যুক্তরাষ্ট্রে ফিরে এসে তিনি মনোযোগ দিয়ে লেখালেখি শুরু করেন। ১৯২৬ সালে তার প্রথম উপন্যাস বেরোয়, ১৯২৭ সালে বের হয় দ্বিতীয়টি। "সার্টোরিস" নামের তৃতীয় উপন্যাসটি ১৯২৯ সালে প্রকাশিত হয়।১৯৩০ ও ১৯৪০—এর দশকের শুরুর দিকে ফকনার চিত্রনাট্যলেখক হিসেবে হলিউড গিয়েছিলেন। জীবনের বাকী সময় তিনি অক্সফোর্ডেই গল্প ও উপন্যাস লিখে কাটিয়ে দেন।
ফকনারের পূর্বপুরুষেরা ১৮শ শতকে স্কটল্যান্ড থেকে আমেরিকায় এসেছিলেন। প্রপিতামহ উইলিয়াম ক্লার্ক ফকনার ছিলেন তরুণ লেখক ফকনারের প্রেরণার উৎস। উইলিয়াম ক্লার্ক মার্কিন গৃহযুদ্ধের সময় একজন কর্নেল ছিলেন। তিনি রেলপথ নির্মাণ করেন এবং ১৮৮১ সালে একটি জনপ্রিয় রোমান্টিক উপন্যাস লেখেন যার নাম ছিল "দ্য হোয়াইট রোজ অভ মেমফিস"। এক ব্যবসায়ী অংশীদার তাকে রাস্তায় হত্যা করে। এই ঘটনাটি ফকনার তার সাহিত্যে বিভিন্নভাবে পুনরাবৃত্ত করেছেন। ফকনার তার ১৯২৯ সালে উপন্যাস "সার্টোরিস"-এর চরিত্র কর্নেল জন স্যান্টোরিসের মডেল হিসেবেও তার প্রপিতামহকে ব্যবহার করেছেন।
ফকনার মোট ১৯টি উপন্যাস ও বহু ছোট গল্প লেখেন। তার বেশ কিছু কাব্যগ্রন্থও আছে। তার সবচেয়ে বিখ্যাত উপন্যাসগুলি হল "দ্য সাউন্ড অ্যান্ড দ্য ফিউরি "(১৯২৯), "অ্যাজ আই লে ডাইং" (১৯৩০), "লাইট ইন অগাস্ট" (১৯৩২), "আবসালোম, আবসালোম!" (১৯৩৬), এবং "দি আনভ্যাংকুইশ্‌ড" (১৯৩৮)।
১৯২৯ সালেই তিনি তাঁর স্কুলজীবনের বান্ধবী লিডা এস্টেল ওল্ডহ্যাম ফ্র্যাংকলিনকে বিয়ে করেন। তাদের ঘরে দুই মেয়ে হয়। এদের একটি শিশু অবস্থায় মারা যায়। ফকনার সৎ ছেলেমেয়েদেরও ভরণপোষণ করতেন।
১৯৪৯ সালে তিনি সাহিত্যে নোবেল পুরস্কার অর্জন করেন। ১৯৫৫ সালে "আ ফেবল" নামে প্রথম বিশ্বযুদ্ধকালীন ফ্রান্সের উপর লেখা উপন্যাসটির জন্য জাতীয় বই পুরস্কার এবং পুলিৎজার পুরস্কার লাভ করেন। 
ফকনারের স্বাস্থ্য দুর্বল হতে থাকে এবং বেশ কয়েকবার ঘোড়া থেকে পড়ে গিয়ে অনেকগুলি আঘাত পান। এমনই এক আঘাতের জন্য হাসপাতালে ভর্তি হবার পর হার্ট অ্যাটাকে ১৯৬২ সালের ৬ জুলাই তিনি মারা যান।
বিহারীলাল চট্টোপাধ্যায়

বিহারীলাল চট্টোপাধ্যায় (৭ জুন ১৮৪০ - ২০ এপ্রিল ১৯০১) ছিলেন একজন বিখ্যাত বাঙালি অভিনেতা, নাট্যকার এবং মঞ্চাধ্যক্ষ। তিনি ইংরাজি শিখে ব্রিটিশ কোম্পানি এবং রেল বিভাগে চাকরি করেছিলেন।
প্রথম দিকে বিহারীলাল কলকাতার ধনী বাঙালি বাড়িগুলিতে শৌখিন নাট্যশালাগুলিতে নারী চরিত্রে অভিনয় করতেন। ১৮৫৭ সালে জয়রাম বসাকের বাড়িতে কুলীনকুলসর্বস্ব নাটকের অভিনয়ে একজন মহিলার চরিত্রে এবং ১৮৫৯ সালে মেট্রোপলিটান থিয়েটারে কেশবচন্দ্র সেনের উদ্যোগে অভিনীত উমেশচন্দ্র মিত্রের বিধবা বিবাহ নাটকে সুলোচনার ভূমিকায় অভিনয় করেন। 
এরপর ১৮৬৭ সালে শোভাবাজার নাট্যশালায় কৃষ্ণকুমারী নাটকে তিনি প্রথম পুরুষ চরিত্র ভীমসিংহের ভূমিকায় অভিনয় করেন। তার সুলোচনা এবং ভীমসিংহের ভূমিকায় অভিনয় গিরিশচন্দ্র ঘোষের প্রশংসা পেয়েছিল।
১৮৭৩ খ্রীষ্টাব্দে শরৎচন্দ্র ঘোষ বেঙ্গল থিয়েটার প্রতিষ্ঠা করলে বিহারীলাল সেখানে যুক্ত হন। শুরুর দিকে তিনি এই থিয়েটারে অভিনেতা এবং সহকারী ম্যানেজার হিসাবে কাজ করেন। এই থিয়েটারে বিহারীলালের উল্লেখযোগ্য অভিনয় গুলির মধ্যে ছিল শর্মিষ্ঠা নাটকে শুক্রাচার্য, মৃণালিনী নাটকে মাধবাচার্য, কপালকুণ্ডলা নাটকে কাপালিক, মোহান্তের এই কি কাজ নাটকে মোহান্ত চন্দ্রশেখর নাটকে চন্দ্রশেখর, দুর্গেশনন্দিনী নাটকে অভিরাম স্বামী প্রভৃতি। অভিনেত্রী বিনোদিনী তার আত্মজীবনীতে বিহারীলালের কাপালিক চরিত্রের অভিনয়ের প্রশংসা করেছিলেন। 
১৮৮০ খ্রীষ্টাব্দে শরৎচন্দ্র ঘোষের মৃত্যু হলে বিহারীলাল বেঙ্গল থিয়েটারের কর্ণধার হয়েছিলেন। এরপর বিহারীলালের মৃত্যু ১৯০১ অবধি প্রায় কুড়ি বছর বিহারীলাল বেঙ্গল থিয়েটারের অভিনয় সহ সমস্ত কাজই দক্ষতার সাথে করেছিলেন।
বেঙ্গল থিয়েটারের সর্বেসর্বা হবার পর তিনি নাটক রচনায় মনোযোগী হন। আগে বঙ্কিমচন্দ্র চট্টোপাধ্যায়ের দুর্গেশনন্দিনী উপন্যাসের নাট্যরূপ দিয়েছিলেন। এরপর তিনি বঙ্কিমচন্দ্র রমেশচন্দ্র প্রমুখ লেখকের উপন্যাসের নবীনচন্দ্রের পলাশীর যুদ্ধ কাব্যের নাট্যরূপ দেন। 
তিনি নিজে রচনা করেন পরীক্ষিতের ব্রহ্মশাপ, রাবণবধ, সুভদ্রাহরণ, পাণ্ডব নির্বাসন, শ্রীবৎসচিন্তা, প্রভাসমিলন, নন্দবিদায়, বাণযুদ্ধ জন্মাষ্টমী, যমের ভুল, মোহশেল, রক্তগঙ্গা, ধ্রুব, নরোত্তম ঠাকুর, দ্রৌপদীর স্বয়ম্বর প্রভৃতি নাটক ও গীতিনাট্য। বেশিরভাগ নাটকই বেঙ্গল থিয়েটারে অভিনীত হয়েছিল। প্রথম নাটক দু-টি "নাদাপেটা হাঁদারাম" ছদ্মনামে প্রকাশিত হয়। 
অভিনেতা হিসাবে বিহারীলাল শান্ত, সংযত, আদর্শ ও ধর্মপ্রাণ চরিত্রে সফলে হয়েছিলেন। নাট্যকার হিসাবে তিনি পৌরাণিক নাটকে সফল ছিলেন। নাটক পরিচালক হিসাবে তিনি খুব একটা কৃতিত্ব দেখাতে পারেন নি। রঙ্গমঞ্চ পরিচালনা এবং অধ্যক্ষের নানা কাজে তিনি পারদর্শী ছিলেন।
বাংলা থিয়েটারের ইতিহাস - দর্শন চৌধুরী - পুস্তক বিপণী কলকাতা
হাসপাতাল

হাসপাতাল বলতে এক ধরনের রোগী দেখার প্রতিষ্ঠানকে বোঝায়। বর্তমানে হাসপাতাল বলতে এমন প্রতিষ্ঠানকে বোঝায় যেখানে বিশেষজ্ঞ চিকিৎসকগণ ও সেবাকর্মীগণ প্রয়োজনীয় উপকরণের মাধ্যমে রোগীদের সেবা প্রদান করেন। অনেক সময়েই হাসপাতালে রোগীর দীর্ঘমেয়াদী চিকিৎসার জন্য আবাসিক শয্যার ব্যবস্থাও থাকে। হাসপাতালসমূহ সরকারি, বেসরকারি (দাতব্য কিংবা মূনাফাভিত্তিক) অথবা বীমা প্রতিষ্ঠান দ্বারা পরিচালিত হতে পারে। প্রাচীনকালে ধর্মীয় প্রতিষ্ঠানসমূহ হাসপাতাল পরিচালনার কাজে নিয়মিত নিয়োজিত থাকতেন। বর্তমানে সারা বিশ্বে আনুমানিক ১.৭ মিলিয়ন + হাসপাতাল রয়েছে।
৪০০ খ্রিস্টাব্দে,চীনা বৌদ্ধ সন্ন্যাসী ফা জিয়ান, ভারত ভ্রমণ করেন এবং নিরাময় প্রতিষ্ঠানের তথ্য নথিভুক্ত করেন। খ্রিস্টীয় ষষ্ঠ শতাব্দীতে রচিত সিংহলি রাজপরিবারের প্রাচীন ইতিহাস মহাবংশ অনুসারে, শ্রীলঙ্কার রাজা পান্ডুকাভায়া হাসপাতালে (শিবিকসোত্তি-সালা) ছিলেন। সাসানিদ পারস্য সাম্রাজ্যের প্রথম শাপুর দ্বারা ২৭১ খ্রিস্টাব্দে দক্ষিণ-পশ্চিমের শহর গুন্ডেশাপুরে হাসপাতাল ও চিকিৎসা প্রশিক্ষণ প্রতিষ্ঠিত হয়। প্রাচীন গ্রীসে, নিরাময়কারী-দেবতা অ্যাসক্লেপিয়াসকে উৎসর্গ করা মন্দির, যা অ্যাসক্লেপিয়ন নামে পরিচিত, চিকিৎসা পরামর্শ, পূর্বাভাস এবং নিরাময়ের কেন্দ্র হিসেবে কাজ করত।রোমান সাম্রাজ্যে সামরিক ব্যারাকে ভ্যালেটুডিনারিয়া নামক সামরিক হাসপাতাল ছিল এবং দুর্গের মধ্যে সৈন্য ও দাসদের সেবা করত।
৩২৫ খ্রিস্টাব্দে নাইসিয়ার প্রথম কাউন্সিলের পর প্রতিটি ক্যাথেড্রাল শহরে একটি হাসপাতাল নির্মাণ শুরু হয়, যার মধ্যে রয়েছে কনস্টান্টিনোপলের সেন্ট স্যাম্পসন এবং আধুনিক তুরস্কের সিজারিয়ার বিশপ বেসিল। দ্বাদশ শতাব্দীতে, কনস্টান্টিনোপলে দুটি সুসংগঠিত হাসপাতাল ছিল, যেখানে পুরুষ ও মহিলা ডাক্তার কর্মরত ছিলেন। বিভিন্ন রোগের জন্য পদ্ধতিগত চিকিৎসা পদ্ধতি এবং বিশেষায়িত ওয়ার্ডের সুবিধা ছিল।
মিশরের কায়রোতে মানসুরি হাসপাতাল ছিল ,ইসলামী বিশ্বের প্রাচীনতম সাধারণ হাসপাতালটি বাগদাদে ৮০৫সালে হারুন আল-রশিদ দ্বারা নির্মিত হয়েছিল। ১০ শতকের মধ্যে, বাগদাদে আরও পাঁচটি হাসপাতাল ছিল, ১৫ শতকের মধ্যে দামেস্কে ছয়টি হাসপাতাল ছিল, এবং ১৫ শতকের শেষ নাগাদ শুধুমাত্র কর্ডোবায় ৫০ টি বড় হাসপাতাল ছিল।
আবেশক

ইন্ডাক্টর বা আবেশক বা কয়েল () পরিবাহী তার (wire) পরিবেষ্টিত উপাদান যার কেন্দ্রীয় অংশ (core) সাধারনতঃ লৌহ বৈশিষ্ট (ferrous) হয়, কেন্দ্রতে অলৌহ উপাদান (non-ferrous material) বা বায়ু (air) থাকতে পারে।
আবেশক দুই-প্রান্ত বিশিষ্ট প্যাসিভ বৈদ্যুতিক উপাদান, যখন এটির মধ্য দিয়ে তড়িৎ প্রবাহিত হয়, তখন সেটি একটি চুম্বক ক্ষেত্রের মধ্যে শক্তি সঞ্চয় করে। উপাদানটি বৈদ্যুতিক ও ইলেকট্রনিক বর্তনীতে ব্যবহৃত হয়। এটির মধ্যদিয়ে পরিবর্তী তড়িৎ প্রবাহ সঞ্চালনে এর চারপাশে তড়িচ্চুম্বকীয় আবেশ সৃষ্টি হয় ও ফলে বিদ্যুৎশক্তি বাধাপ্রাপ্ত (inductive reactance) হয়। আবেশককে চুম্বকীয় বর্তনীর রোধ হিসেবে ধরা যায়।
অর্থ্যাৎ ইন্ডাক্টর বলতে বোঝায় দুই প্রান্ত বিশিষ্ট এমন একটি বৈদ্যুতিক উপাদান যা বিদ্যুৎ প্রবাহের দ্বারা আগত শক্তিকে নিজের চারপাশে চৌম্বকক্ষেত্র সৃষ্টির মাধ্যমে জমা করে রাখে। ইন্ডাক্টরের এই ধর্মকে ইন্ডাকটেন্স বলে।
ৱেডিও তে আবেশকের ৱ্যবহার অপৱিহারয।